Diari Oficial de la Generalitat Valenciana


Sumari del DOGV 9882, del 01-07-2024 (2024/6372)

ORDE 5/2024 de 27 de juny de 2024, de la Vicepresidència Segona i Conselleria de Serveis Socials, Igualtat I Habitatge, per la qual s'aproven les bases reguladores per a la concessió de subvencions dirigides a finançar projectes de cooperació al desenvolupament per a la promoció d'aliances estratègiques amb països estructuralment empobrits.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9882

Data del DOGV
:   01-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6372


Data del document
:   27-06-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Ordre

Anàlisi jurídica

ORDE 5/2024 de 27 de juny de 2024, de la Vicepresidència Segona i Conselleria de Serveis Socials, Igualtat I Habitatge, per la qual s'aproven les bases reguladores per a la concessió de subvencions dirigides a finançar projectes de cooperació al desenvolupament per a la promoció d'aliances estratègiques amb països estructuralment empobrits. [2024/6372]  
  
ÍNDEX  
PREÀMBUL  
TÍTOL PRELIMINAR  
Article 1. Objecte  
Article 2. Compatibilitat  
TÍTOL I. Àmbit subjectiu  
Article 3. Òrgans competents  
Article 4. Entitats beneficiàries  
Article 5. Requisits de les entitats beneficiàries  
Article 6. Obligacions de l'entitat beneficiària i de la resta d'entitats consorciades  
Article 7. Participació financera i límits de finançament  
TÍTOL II. Actuacions i gastos subvencionables  
Article 8. Actuacions subvencionables  
Article 9. Actuacions no subvencionables  
Article 10. Gastos subvencionables  
Article 11. Naturalesa i tipologia dels gastos subvencionables  
Article 12. Gastos no subvencionables  
Article 13. Bestreta de fons per a impostos susceptibles de recuperació  
Article 14. Aportacions en espècie  
Article 15. Normes de valoració econòmica  
Article 16. Afectació de béns  
Article 17. Canvis de moneda  
Article 18. Subcontractació  
TÍTOL III. Procediment de concessió  
Capítol I. Iniciació del procediment  
Article 19. Convocatòria  
Article 20. Sol·licituds  
Article 21. Regles generals sobre la documentació que cal presentar  
Article 22. Documentació preceptiva  
Article 23. Documentació valorativa  
Article 24. Criteris d'avaluació  
Article 25. Quantia individualitzada de la subvenció  
Capítol II. Instrucció del procediment  
Article 26. Iniciació del procediment  
Article 27. Ordenació i instrucció  
Article 28. Comissió de valoració  
Capítol III. Resolució del procediment  
Article 29. Resolució  
Article 30. Criteris de desempat  
Article 31. Acceptació i renúncia  
Article 32. Reformulació  
Capítol IV. Procediment de pagament de les subvencions  
Article 33. Pagament i règim de garanties  
Article 34. Aplicació dels rendiments financers  
Article 35. Romanents no invertits  
TÍTOL IV. Execució  
Article 36. Termini d'execució  
Article 37. Ampliació del termini d'execució de l'activitat  
Article 38. Modificació de l'actuació objecte de la subvenció  
Article 39. Suspensió o finalització anticipada de l'activitat subvencionada  
Article 40. Línia de base  
Article 41. Informes de seguiment  
Article 42. Seguiment de l'execució  
TÍTOL V. Justificació  
Article 43. Justificació de la subvenció  
Article 44. Presentació del compte justificatiu amb aportació de l'informe d'auditoria  
Article 45. Avaluació  
Article 46. Informe final  
TÍTOL VI. Control, reintegrament i règim sancionador  
Capítol I. Pla de control  
Article 47. Pla de control  
Article 48. Control financer de les subvencions  
Capítol II. Reintegrament  
Article 49. Reintegrament de la subvenció  
Article 50. Normativa aplicable en matèria de reintegraments  
Article 51. Graduació dels incompliments  
Capítol III. Règim sancionador  
Article 52. Règim sancionador  
Article 53. Obligacions de transparència i protecció de dades, i ús de les llengües oficials de la Comunitat Valenciana en l'edició dels materials  
Article 54. Clàusula de protecció de dades  
Article 55. Clàusula de responsabilitat social  
DISPOSICIONS ADDICIONALS  
Disposició addicional primera. Incidència pressupostària  
Disposició addicional segona. No subjecció a l'article 107.1 del TFUE  
DISPOSICIONS FINALS  
Disposició final primera. Delegació i facultat d'execució  
Disposició final segona. Entrada en vigor  
  
  
PREÀMBUL  
  
L'article 62.3 de l'Estatut d'Autonomia de la Comunitat Valenciana aprovat per la Llei orgànica 5/1982, d'1 de juliol, establix que els poders públics valencians vetlaran per fomentar la pau, la solidaritat, la tolerància, el respecte als drets humans i la cooperació al desenvolupament amb la finalitat última d'erradicar la pobresa. Per a aconseguir este objectiu, establirà programes i acords amb els agents socials de la cooperació i les institucions públiques i privades per a garantir l'efectivitat i l'eficàcia d'estes polítiques a la Comunitat Valenciana i a l'exterior.  
  
El desenvolupament normatiu s'ha establit a través de la Llei 18/2017, de 14 de desembre, de la Generalitat, de cooperació i desenvolupament sostenible, que té per objecte establir i regular el règim jurídic al qual s'ha d'ajustar l'activitat de l'Administració de la Generalitat i del seu sector públic dependent en matèria de cooperació internacional.  
  
La Llei 18/2017, de 14 de desembre, establix que les polítiques i les actuacions que duguen a terme les administracions públiques o els agents de cooperació internacional al desenvolupament de la Comunitat Valenciana incorporaran com a propis 5 eixos centrals, un dels quals consistix a fomentar les aliances/partenariats per al desenvolupament. En este mateix sentit, la Llei 1/2023, de 20 de febrer, de cooperació per al desenvolupament sostenible i la solidaritat global, establix com a principi bàsic d'actuació el valor diferencial per al desenvolupament sostenible de tots els actors, siguen públics o privats, de les organitzacions empresarials i sindicals i de la societat civil, així com la importància dels partenariats i les aliances múltiples i obertes a tots estos actors.  
  
La Llei 18/2017, de 14 de desembre, definix en el capítol II els subjectes intervinents en la cooperació internacional al desenvolupament, entre els quals preveu la necessitat de considerar la participació del sector privat i d'establir un protocol que assegure que les seues activitats són respectuoses amb els principis de la cooperació internacional al desenvolupament. De manera específica, l'article 26 definix els límits i les condicions de participació de les cooperatives, les empreses i les associacions empresarials de la Comunitat Valenciana, i establix que podran contribuir als esforços de la cooperació internacional al desenvolupament realitzats per la Generalitat, aportant la seua experiència i recursos en els diferents sectors de la seua activitat, sempre assegurant el caràcter no lucratiu d'esta activitat i respectant els principis, objectius i prioritats de la llei, al mateix temps que hauran de complir els requisits bàsics establits en un protocol específic elaborat pel Consell Valencià de Cooperació. Igualment, en este article es delimiten els àmbits als quals, de manera preferent, podrà referir-se la participació del sector privat, entre els quals es destaquen la promoció de la responsabilitat social empresarial, la creació i l'enfortiment de l'economia social, les aliances entre el sector públic i el sector privat per al foment de l'economia social, la transferència de coneixements empresarials i tecnologia apropiada i les bones pràctiques empresarials, l'enfortiment de les associacions empresarials dels països en vies de desenvolupament i la formació de capital humà, i el suport a l'erradicació de l'explotació laboral infantil. La pertinència d'incorporar als actors econòmics de la Comunitat Valenciana en les actuacions de cooperació s'arreplega, a més, expressament entre els principis d'actuació establits en la llei, entre els quals es troba la cooperació integral del territori en la definició i la construcció de polítiques públiques i instruments de desenvolupament econòmic local, que promoga l'articulació d'agents i actors de la Comunitat als països i als municipis a on se centre l'actuació.  
  
D'altra banda, la Llei 18/2017, de 14 de desembre, definix en el títol I els instruments de la cooperació internacional al desenvolupament, entre els quals cal destacar, per la relació que tenen amb les actuacions que es pretén regular en esta disposició, la cooperació econòmica, la cooperació tècnica i la investigació per al desenvolupament. Estos instruments han sigut abordats tradicionalment de manera diferenciada, és a dir, a través de fórmules de finançament d'actuacions que respongueren, de manera exclusiva, a un únic instrument. No obstant això, avançar en una cooperació amb més abast transformador de les realitats sobre les quals incidix fa, a més, necessari el desenvolupament d'actuacions més integrals que treballen, simultàniament, sobre diversos d'estos instruments, amb la finalitat de produir impactes més amplis que permeten incidir, des d'un enfocament multidimensional, sobre les causes complexes que es troben en la base de les desigualtats als països estructuralment empobrits.  
El V Pla director de la cooperació valenciana al desenvolupament, aprovat per acord del Consell de 25 de març de 2022, es fa ressò d'estos principis d'actuació expressats en la legislació sectorial, ja que establix entre els objectius el foment d'aliances estratègiques per al desenvolupament sostenible, a fi de millorar la cooperació en matèria de tecnologia i innovació, i, alhora, potencia accions integrals que superen la dicotomia nord-sud i que incidisquen de manera multidimensional sobre les causes estructurals que generen pobresa i desigualtat.  
Esta orde s'ajusta als principis de bona regulació continguts en la Llei 39/2015, d'1 d'octubre, del procediment administratiu comú de les administracions públiques, relatiu als principis de necessitat, eficàcia, proporcionalitat, seguretat jurídica, transparència i eficiència, en tant que esta perseguix l'interés general d'agilitzar la gestió administrativa en matèria d'atorgament de subvencions i el seu seguiment posterior, així com l'avaluació de les subvencions en matèria de cooperació internacional al desenvolupament.  
Es fonamenta l'oportunitat d'esta disposició per la necessitat de promoure una ciutadania global crítica i constructiva que demostra, al llarg de més de trenta anys des que s'executen polítiques públiques de cooperació al desenvolupament en l'àmbit de la Comunitat Valenciana, el seu compromís amb l'erradicació de la pobresa. A més, a través d'esta orde, l'execució dels projectes s'efectuarà mitjançant la constitució de consorcis de cooperació al desenvolupament, la qual cosa permetrà consolidar aliances estratègiques entre diferents agents de cooperació al desenvolupament. D'altra banda, l'eficàcia queda justificada en la mesura que les ajudes beneficiaran poblacions vulnerables a través del coneixement de sectors en els quals els agents de cooperació al desenvolupament han demostrat l'experiència que tenen.  
D'altra banda, s'ha tingut en compte el principi de proporcionalitat i seguretat jurídica, ja que esta orde és l'instrument normatiu adequat per a proporcionar un marc jurídic comú al qual atindre's les diferents convocatòries de subvencions, és coherent amb el marc jurídic vigent i es dicta en el marc de la competència que té la Generalitat en matèria d'acció exterior.  
Finalment, respecte als principis de transparència i eficiència, el projecte d'orde s'ha sotmés al tràmit de consulta pública que preveu l'article 133 de la Llei 39/2015, d'1 d'octubre, del procediment administratiu comú de les administracions públiques i d'informació pública, la qual cosa ha permés la participació activa dels potencials destinataris d'esta. Així mateix, es precisen amb més claredat els requisits i els criteris de baremació, i se simplifiquen les càrregues administratives amb la finalitat d'agilitzar el procediment i la tramitació electrònica.  
Amb base en el que s'ha exposat anteriorment, la Vicepresidència Segona i Conselleria de Serveis Socials, Igualtat i Habitatge, a través d'esta orde, preveu l'aprovació de les bases reguladores per al finançament de projectes de cooperació internacional al desenvolupament per a la promoció d'aliances estratègiques amb països estructuralment empobrits, i la Direcció General d'Inclusió i Cooperació al Desenvolupament ha de ser el centre directiu competent per a la tramitació d'estes.  
  
Les subvencions previstes en esta orde estan vinculades a la duració del Pla estratègic de subvencions 2024-2026 de la Vicepresidència Segona i Conselleria de Serveis Socials, Igualtat i Habitatge.  
  
Les subvencions que cal concedir en el marc d'esta orde no estan subjectes a la política de la competència de la Unió Europea en matèria d'ajudes públiques i, per tant, no requerixen notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, ja que, per raó de la qualitat de les entitats beneficiàries i de l'objecte de les subvencions, estes accions subvencionables no afecten la competència, ni els intercanvis comercials entre els estats membres, i tampoc afavorixen empreses o produccions determinades.  
Per tant, amb la percepció de les subvencions esmentades no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i servicis, que permeten la possibilitat de falsejament de la competència que afecte els intercanvis comercials entre estats membres, als efectes que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Esta Orde de Bases ha sigut informada en el Consell Valencià de Cooperació al Desenvolupament en la seua sessió de 20 de juny de 2024.  
Per tot el que s'ha exposat, complits els tràmits procedimentals oportuns, en virtut de les facultats conferides en els articles 160 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, i en el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge,  
  
  
ORDENE  
  
TÍTOL PRELIMINAR  
Disposicions generals  
  
Article 1. Objecte  
Esta orde té per objecte establir les bases reguladores per les quals es regiran les subvencions dirigides a finançar projectes de cooperació internacional al desenvolupament per a la promoció d'aliances estratègiques en països estructuralment empobrits.  
Estes actuacions es finançaran amb càrrec al programa pressupostari de cooperació internacional i desenvolupament sostenible inclòs en els pressupostos de la Generalitat, tenint com a finalitat generar àmbits nous de participació entre els agents de cooperació al desenvolupament, i sotmesos als principis de publicitat, eficàcia, eficiència, transparència i concurrència competitiva.  
  
Article 2. Compatibilitat  
1. Les subvencions que s'atorguen d'acord amb el que disposa esta disposició són compatibles amb les que puguen atorgar altres administracions o entitats públiques o privades, sempre que es complementen els projectes objecte de finançament.  
2. L'entitat perceptora de la subvenció, de les previstes en esta disposició, està obligada a comunicar a l'òrgan gestor, en el termini d'un mes des del moment en què s'haja obtingut, i en tot cas, amb anterioritat a la presentació de la justificació, tot finançament de l'actuació subvencionada procedent de qualsevol ens públic o privat, local, nacional, internacional o supranacional, especificant la quantia exacta de l'aportació, la procedència i la destinació que s'han donat a estos fons, amb la finalitat que conste explícitament quina part del projecte o actuació se subvencionarà amb l'aportació de la Generalitat i quina part amb cada una de les altres aportacions.  
3. En qualsevol cas, l'import de la subvenció no pot ser d'una quantia que, aïlladament o en concurrència amb altres ajudes, supere el cost de l'actuació, i amb esta finalitat, l'entitat sol·licitant haurà de presentar davant de l'òrgan gestor una declaració responsable en este sentit.  
4. En el cas que l'import total de les subvencions obtingudes per a una mateixa actuació en matèria de cooperació al desenvolupament siga superior al cost global, es reduirà la subvenció concedida en la quantitat corresponent a l'excés.  
5. No seran subvencionables projectes en els quals hi haja identitat de contingut, zona d'execució, beneficiaris o qualsevol altra circumstància que l'assemble a un projecte ja presentat en el mateix exercici econòmic en convocatòries de concurrència competitiva en matèria de cooperació internacional al desenvolupament.  
  
  
TÍTOL I  
Àmbit subjectiu  
  
Article 3. Òrgans competents  
1. La instrucció i la gestió del procediment d'atorgament de subvencions, així com el seguiment de l'execució i la revisió de la justificació econòmica i tècnica, correspon a l'òrgan directiu que tinga atribuïdes les competències en matèria de cooperació al desenvolupament, que d'ara en avant es denominarà òrgan gestor.  
2. La persona titular de la conselleria que tinga assignada la competència en matèria de cooperació al desenvolupament és l'òrgan competent per a concedir les subvencions regulades en estes bases, que d'ara en avant es denominarà òrgan concedent, sense perjuí de les delegacions realitzades.  
  
Article 4. Entitats beneficiàries  
1. Podran ser entitats beneficiàries de les subvencions previstes en esta orde les organitzacions no governamentals per al desenvolupament i les agències de Nacions Unides i els seus comités nacionals o organitzacions que les representen a Espanya, de conformitat amb la legislació vigent en matèria de cooperació al desenvolupament, que complisquen els requisits previstos en l'apartat següent.  
2. Les entitats a les quals s'ha fet al·lusió en l'apartat primer d'este article, per a ser beneficiaris, constituiran una agrupació sense personalitat jurídica pròpia, en la qual s'integraran actors diversos, de naturalesa pública o privada de la Comunitat Valenciana i del país d'execució del projecte, amb la finalitat d'impulsar conjuntament un projecte de cooperació al desenvolupament en els termes de la legislació sectorial vigent i en el marc dels objectius establits en el Pla director de la cooperació valenciana al desenvolupament. A l'efecte d'esta orde, esta agrupació es denominarà consorcis de cooperació al desenvolupament.  
  
3. Podran formar part del consorci de cooperació al desenvolupament, junt amb les entitats indicades en l'apartat primer, les entitats següents:  
a) Entitats de l'àmbit acadèmic i de la investigació: universitats, fundacions universitàries, centres d'investigació i altres anàlegs, tant públics com privats, amb seu o delegació permanent a la Comunitat Valenciana.  
b) Ens locals supramunicipals: mancomunitats, agrupacions i associacions de municipis, amb seu o delegació permanent a la Comunitat Valenciana.  
c) Entitats d'iniciativa privada amb domicili social i/o fiscal a la Comunitat Valenciana.  
d) Organitzacions sindicals amb seu o delegació permanent a la Comunitat Valenciana  
e) Corporacions de dret públic, amb seu o delegació permanent a la Comunitat Valenciana.  
f) Entitats de caràcter públic, privat o social del país o territori en què s'executa el projecte.  
No obstant això, el que assenyala l'apartat anterior, el consorci de cooperació al desenvolupament estarà format, almenys, per:  
a) L'entitat beneficiària de la subvenció, prevista en l'apartat primer d'este article.  
b) Una o més entitats establides en les lletres a, b, c, d, e, de l'apartat anterior, que hauran de tindre seu o delegació permanent a la Comunitat Valenciana.  
c) Una entitat o més del país o territori en el qual es desenvoluparà el projecte, en els termes establits en la lletra f de l'apartat 3 d'este article.  
4. Els consorcis de cooperació al desenvolupament hauran de comprometre's i garantir un interés no lucratiu en el projecte, directe o indirecte, i quedar justificada la participació per la naturalesa tècnica de la intervenció.  
5. En qualsevol cas, la participació en el consorci de cooperació al desenvolupament de les cooperatives, les empreses i les associacions empresarials es produirà en els termes i amb les limitacions establides en l'article 26 de la Llei 18/2017, de 14 de desembre.  
6. Les entitats beneficiàries han de complir els requisits exigits en els articles 11 i 13 de la Llei 38/2003, de 17 de novembre.  
7. La formació del consorci de cooperació internacional al desenvolupament s'aportarà amb la sol·licitud de subvenció mitjançant un acord firmat per totes les parts intervinents, i en este es farà constar, almenys, els drets i les obligacions de cada agent participant, el sistema de gestió dels recursos i de resolució de possibles conflictes que puguen derivar-se de l'execució.  
8. Les entitats beneficiàries a les quals es referix l'apartat primer d'este article assumixen la responsabilitat directa de la gestió i la justificació del projecte subvencionat, sense perjuí de la derivació interna de responsabilitats entre els membres integrants del consorci.  
  
  
Article 5. Requisits de les entitats beneficiàries  
En tot cas, per a adquirir la condició d'entitat beneficiària de qualsevol de les subvencions regulades en esta orde, es requerirà:  
1. Complir els requisits exigits en l'article 11 de la Llei 38/2003, de 17 de novembre, general de subvencions.  
2. Ser persones jurídiques constituïdes legalment, de caràcter públic o privat sense ànim de lucre que, per raó dels fins, l'objecte o l'àmbit d'activitat, puguen dur a terme actuacions en l'àmbit de la cooperació per al desenvolupament, i que acrediten els requisits de capacitat financera i de gestió per a dur a terme l'actuació subvencionable.  
  
3. Acreditar una experiència mínima de quatre actuacions en matèria de cooperació internacional al desenvolupament en projecte per import superior a 150.000 euros cada un, almenys dos dels quals hauran d'haver sigut finançats per la Generalitat a través del seu programa de cooperació internacional en els anys immediatament anteriors a les respectives convocatòries que es deriven d'esta orde. En el cas que s'aporten com a experiència projectes o programes finançats únicament per entitats privades, el finançament de cada projecte no podrà ser inferior a 10.000 euros. Se n'exclouen projectes o programes finançats únicament amb fons propis del consorci de cooperació al desenvolupament.  
  
4. En el cas que l'entitat beneficiària siga una organització no governamental per al desenvolupament, o una agència que pertanga al sistema de Nacions Unides o entitat que tinguen un acord subscrit amb estes que els reconega com el seu comité a Espanya, hauran d'estar inscrites en el Registre d'Agents de la Cooperació Internacional al Desenvolupament de la Comunitat Valenciana, mitjançant una resolució de l'òrgan competent, en els termes previstos en la convocatòria corresponent.  
  
5. No podran ser beneficiàries de subvencions les entitats en les quals concórrega alguna de les circumstàncies previstes en l'article 13.2, de la Llei 38/2003, de 17 de novembre.  
6. En cap cas podran tindre la condició de beneficiari de les subvencions regulades en esta orde les associacions incurses en les causes de prohibició previstes en els apartats 5 i 6 de l'article 4 de la Llei orgànica 1/2002, de 22 de març, reguladora del dret d'associació, és a dir, associacions que en el procés d'admissió o en el seu funcionament discriminen per raó de naixement, raça, sexe, religió, opinió o qualsevol altra condició o circumstància personal o social, així com a les associacions que amb la seua activitat promoguen o justifiquen l'odi o la violència contra persones físiques o jurídiques, o enaltisquen o justifiquen per qualsevol mitjà els delictes de terrorisme o dels qui han participat en la seua execució, o la realització d'actes que comporten descrèdit, menyspreu o humiliació de les víctimes dels delictes terroristes o dels seus familiars.  
7. Es considerarà, a este efecte, que una associació realitza les activitats previstes en el paràgraf anterior, quan algun dels integrants dels seus òrgans de representació, o qualsevol altre membre actiu, haja sigut condemnat per sentència ferma per pertinença actuació al servici o col·laboració amb banda armada mentres no haja complit completament la condemna, si no haguera rebutjat públicament els fins i els mitjans de l'organització terrorista a la qual va pertànyer o amb la qual va col·laborar, va secundar o va exaltar.  
Així mateix, es considerarà activitat de l'associació qualsevol actuació realitzada pels membres dels seus òrgans de govern i de representació, o qualssevol altres membres actius, quan hagen actuat en nom, per compte o en representació de l'associació, encara que no constituïsca el fi o l'activitat de l'associació en els termes descrits en els seus estatuts.  
  
  
Article 6. Obligacions de l'entitat beneficiària i de la resta d'entitats consorciades  
A l'efecte d'obtindre subvencions en l'àmbit d'esta orde es requerix:  
  
a) Les entitats beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de desembre, així com, si és el cas, a les exigències que determina la normativa vigent en matèria de transparència, accés a la informació pública i bon govern.  
b) Entitats consorciades del país d'execució del projecte: quan siga una entitat privada haurà d'acreditar documentalment la seua capacitat jurídica i d'obrar del país d'execució de l'actuació.  
c) Les entitats consorciades de la Comunitat Valenciana han d'estar al corrent d'obligacions fiscals, tributàries i de la Seguretat Social, així com no estar incurses en procediment de reintegrament de subvencions, i en estes no haurà de concórrer cap de les circumstàncies previstes en l'article 13.2 i 13.3 de la Llei 38/2003, de 17 de novembre.  
  
d) Les entitats que integren el consorci de cooperació al desenvolupament estaran subjectes al contingut de l'article 11.3 de la Llei 38/2003, de 17 de novembre, general de subvencions.  
  
Article 7. Participació financera i límits de finançament  
1. Els projectes podran obtindre una subvenció màxima de 600.000 euros.  
2. La participació financera de la Generalitat serà, com a màxim, del 85 % sobre el cost total del projecte subvencionat.  
3. Els consorcis de cooperació al desenvolupament han de cofinançar del cost total del projecte presentat, almenys, en un 15 % amb recursos aliens a l'ajuda prestada per l'Administració de la Generalitat, de la manera següent:  
- Un mínim del 2 % es realitzarà exclusivament amb fons propis de l'entitat beneficiària mitjançant aportacions dineràries.  
- El 13 % restant podrà fer-se amb fons propis o amb aportacions valorades dels integrants del consorci de cooperació al desenvolupament.  
  
  
TÍTOL II  
Actuacions i gastos subvencionables  
  
Article 8. Actuacions subvencionables  
1. Les ajudes previstes en esta disposició estaran dirigides a finançar les actuacions següents de les previstes en l'article 5 de la Llei 18/2017, de 14 de desembre, de cooperació i desenvolupament sostenible:  
a) Actuacions de cooperació econòmica que propicien l'emprenedoria social per a generar noves activitats productives, crear ocupació i contribuir a la reducció de la pobresa i la cohesió social mitjançant l'enfortiment del teixit econòmic i productiu local.  
b) Actuacions de cooperació tècnica que preveuen associacions a llarg termini amb el personal professional i la població beneficiària dels països socis, per a la qualificació, aprenentatge, acompanyament o formació contínua d'estos.  
c) Actuacions d'investigació per al desenvolupament dirigides a la generació de coneixement per a la cerca de solucions innovadores i transformadores del territori amb un enfocament en el desenvolupament humà sostenible.  
Els projectes presentats hauran d'integrar, almenys, dos de les actuacions anteriors, des d'un enfocament integral, que permeten obtindre impactes rellevants en les realitats sobre les quals s'intervé.  
2. Les actuacions que cal finançar hauran de dirigir-se als àmbits sectorials prioritaris establits en el pla director de la cooperació valenciana al desenvolupament vigent.  
3. Les actuacions subvencionables hauran de ser executades en un o més dels països o territoris previstos com a prioritaris en el pla director vigent, sempre que pertanguen a la mateixa àrea geogràfica.  
  
4. Les actuacions subvencionables podran incloure activitats de sensibilització a la Comunitat Valenciana del projecte finançat.  
  
Article 9. Actuacions no subvencionables  
No seran subvencionables:  
a) Els projectes que no siguen viables tècnicament. A l'efecte d'esta disposició, no es considerarà que una actuació és viable tècnicament, quan el projecte tècnic presentat obtinga una puntuació inferior a 65 punts en els criteris d'avaluació previstos en l'article 24 d'esta orde dels projectes presentats.  
b) Els projectes que no siguen viables pressupostàriament. A l'efecte d'esta disposició, no es considerarà que una actuació és viable pressupostàriament si la comissió de valoració, una vegada estudiats els pressupostos validats, aprecia una minoració en més d'un 20 % sobre el pressupost presentat inicialment en la sol·licitud, sempre que esta minoració de gastos puga afectar de manera determinant els objectius i els resultats del projecte.  
c) Les actuacions que atempten contra els drets humans o que comporten qualsevol mena de discriminació contra persones o col·lectius.  
  
d) Les actuacions que preveuen qualsevol mena de lucre, directe o indirecte, de les entitats que conformen el consorci.  
e) Les actuacions que no s'emmarquen en els àmbits d'intervenció sectorial especificats en l'article 8.2 d'esta orde.  
f) Els projectes que no preveuen des d'un enfocament integral, almenys, dos de les actuacions establides en l'article 8.1 d'esta disposició.  
g) Els projectes de cooperació interuniversitària.  
  
Article 10. Gastos subvencionables  
1. Són gastos subvencionables tots els que estan lligats de manera indubtable a la intervenció i l'execució de les activitats pressupostades i autoritzades, i que resulten estrictament necessaris per a ser implementats, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació. En cap cas el cost dels gastos subvencionables podrà ser superior al valor de mercat de la zona a on es realitze l'acció.  
2. El gasto subvencionable serà realitzat en el termini d'execució i haurà de ser pagat efectivament en el període comprés entre la data d'inici de la intervenció i abans de la finalització del període de justificació, excepte els d'identificació i formulació, que poden fer-se abans de la data d'inici, i els d'auditoria i avaluació, traduccions i gastos notarials i registrals, que podran fer-se i ser pagats després de la finalització del termini d'execució, però abans de la fi del termini de justificació.  
  
3. Seran subvencionables els gastos que es deriven del manteniment dels béns mobles inventariables adscrits a l'execució de l'actuació subvencionada i que siguen imprescindibles per a fer que funcionen correctament. No tindran caràcter subvencionable les millores o els increments de valor d'estos béns que no siguen autoritzats per l'òrgan gestor, o els gastos que es deriven d'un ús inadequat del bé, el cost del qual serà assumit per l'entitat.  
4. S'establirà el model de memòria econòmica que reflectix el pressupost que ha de presentar cada entitat sol·licitant. Este pressupost haurà d'establir una subdivisió per partides pressupostàries de gastos que hauran de recollir algunes o totes les partides esmentades en l'article següent.  
  
Article 11. Naturalesa i tipologia dels gastos subvencionables  
1. Costos directes:  
Són els lligats directament a l'execució de la intervenció, que financen la consecució dels objectius i la realització de les activitats previstes. Es dividixen en directes corrents i directes d'inversió.  
  
1.1. Costos directes corrents:  
a) Identificació i formulació. S'inclouran en esta partida els gastos derivats de la identificació en el terreny -en el país o en els països prioritaris o preferents- i una formulació posterior de la intervenció, així com la traducció prevista en la formulació, sempre que s'hagen realitzat durant els sis mesos anteriors a la data de terminació del termini de presentació de sol·licituds a la convocatòria. En el cas que se sol·licite el finançament d'estos gastos, hauran d'acompanyar-se com a annexos a la formulació de la intervenció els documents resultants de la identificació i els documents justificatius del gasto realitzat, a l'efecte de valorar-ne la procedència, per a ser subvencionats. Els gastos imputables a esta fase sempre seran corrents.  
b) Línia de base.  
c) Avaluació externa.  
d) Auditoria externa. S'inclouran en esta partida els gastos derivats de la revisió del compte justificatiu mitjançant un procediment d'auditoria.  
El total del gasto imputat a la subvenció de la Generalitat Valenciana per estos conceptes, lletres a, b, c i d, serà com màxim d'un 12 % de la subvenció concedida per esta, sense que puguen superar-se els 60.000 euros per actuació.  
e) Altres servicis tècnics i professionals. S'inclouran en esta partida els servicis, assistències tècniques o consultories, requerits per a la realització de plans de negoci, capacitacions, seminaris, informes (diferents dels d'identificació i formulació, avaluació, auditoria i projectes d'obra, que s'imputen a les seues partides respectives), servicis de disseny i maquetació de materials, gastos de control de gestió o altres necessitats com ara notarials, registrals, de compulsa i de traducció que no impliquen relació laboral amb l'entitat beneficiària i no puguen incloure's en altres partides.  
f) Arrendaments. S'inclouran en esta partida els gastos de lloguer de terrenys, immobles -llevat de vivendes- vehicles, maquinària, instal·lacions i utillatges necessaris per a l'execució de la intervenció en el país d'execució. S'exclou d'esta partida el lloguer de les seus administratives de les entitats consorciades, així com les vivendes del personal en el país d'execució.  
g) Materials i subministraments. S'inclourà en esta partida l'adquisició de consumibles d'oficina i informàtica que siguen necessaris per a desenvolupar les activitats previstes en la intervenció, estris, materials i altres béns o servicis que resulten necessaris per a la seua execució, com ara reprografia i impremta i suports audiovisuals, així com qualsevol tipus de material fungible necessari per a l'execució de les activitats (material sanitari, agrari, etc.), i el manteniment i les assegurances dels vehicles en el terreny.  
h) Viatges, allotjaments i dietes. El total del gasto subvencionat per este concepte no podrà superar la quantia del 25 % de la subvenció concedida per la Generalitat Valenciana.  
S'inclouran en esta partida els gastos per transport o desplaçament, carburant, allotjament i manutenció, produïdes, per raó del servici, pel personal vinculat a la intervenció en virtut d'una relació laboral. L'import màxim subvencionable per a este tipus de gastos no podrà superar el previst per al personal que presta servicis per a la Generalitat Valenciana, en les quanties que la normativa vigent, en matèria d'indemnitzacions per raó del servici, resulte aplicable per a cada exercici econòmic. Estes quantitats serviran de referència, tant per als gastos realitzats a Espanya com per als generats en els països d'execució de les activitats, sempre respectant el valor de mercat. En el cas de servicis tècnics i professionals que requerisquen desplaçaments per a ser executats, només s'imputaran a este concepte les relacionades amb servicis que no requerisquen un contracte escrit (servicis esporàdics de professorat/docència, advocacia, notaria o taxació). Si el servici requerix la subscripció d'un contracte, els gastos de desplaçament i dietes estaran compresos en el preu del contracte, computaran a l'efecte dels límits aplicables en la normativa de contractació i es justificaran d'acord amb l'apartat relatiu a altres servicis tècnics i professionals. L'aportació d'un vehicle en espècie serà incompatible amb la imputació amb càrrec a la subvenció de gastos de desplaçaments realitzats amb el mateix vehicle, l'assegurança i el manteniment d'este vehicle. En el formulari d'identificació de l'activitat i en la memòria econòmica es desglossarà l'import corresponent d'este gasto imputat al personal local, en seu, expatriat, voluntari i el de la població beneficiària.  
  
i) Activitats de formació i coordinació. El total del gasto subvencionat per este concepte no podrà superar la quantia del 30 % de la subvenció concedida.  
S'inclouran en esta partida les activitats destinades al transport, l'allotjament i la manutenció del personal participant en les activitats del projecte que no tinga relació jurídica amb l'entitat beneficiària.  
  
j) Personal. El total del gasto subvencionat per este concepte no podrà superar la quantia del 60 % de la subvenció concedida per la Generalitat Valenciana.  
S'inclouran en esta partida els gastos derivats de la contractació del personal al servici, totalment o parcialment, de la intervenció, sempre que hi haja una relació laboral, fixa o temporal entre l'entitat beneficiària i la persona treballadora. No s'hi inclouran gastos originats per les persones integrants de les juntes directives o consells de direcció de les entitats consorciades. Igualment s'inclouran en esta partida salaris, assegurances socials a càrrec de l'entitat i altres provisions de fons de depòsit obligat d'acord amb la legislació local i, en cas del personal en l'exterior, tots els gastos derivats de l'aplicació de l'estatut dels cooperants, sempre que estiguen previstos en el document de formulació de la intervenció. Estos últims gastos, si no són obligatoris per la legislació laboral que corresponga, han de figurar en el contracte laboral subscrit per l'entitat beneficiària.  
Respecte de les entitats vinculades a la Conferència Episcopal, diòcesis, ordes, congregacions o vinculades a qualsevol església o comunitat religiosa inscrita en el Registre d'entitats religioses del Ministeri de Justícia, serà finançable la posada a la disposició de la intervenció dels seus recursos humans, la relació dels quals es regirà per la seua pròpia normativa.  
No s'hi inclouran penalitzacions o compensacions per incompliments de contracte imputables a l'entitat beneficiària ni a les consorciades, ni recàrrecs per impagament o retards en impostos retinguts o Seguretat Social. En tot cas, haurà de disposar-se del contracte de treball corresponent, junt amb l'acord complementari de destinació en cas de cooperants, d'acord amb la normativa que ho regisca. En els contractes s'hauran d'especificar les tasques que s'exercixen, la modalitat de contractació, la categoria professional i el salari. En el cas que un contracte de treball siga anterior a la concessió de la subvenció, o qui l'exercisca únicament es dedique parcialment a activitats relacionades amb l'execució d'una intervenció determinada, no caldrà que figuren expressament en el contracte les activitats que realitza en relació amb aquella intervenció.  
El personal adscrit al projecte haurà de respondre a alguna de les tipologies següents:  
- Personal local: personal contractat per les entitats consorciades del país d'execució del projecte sotmés a la legislació laboral del país a on s'executa la intervenció i en el qual presta els servicis, d'acord amb el règim laboral corresponent, i les seues funcions i tasques estan directament relacionades amb la intervenció.  
- Personal expatriat: personal contractat per l'entitat beneficiària i les consorciades amb seu a la Comunitat Valenciana sotmés a la legislació espanyola, que presta els servicis en el país d'execució i les tasques del qual es vinculen directament a la intervenció. La relació amb l'entitat beneficiària estarà regida, a més d'estar-ho per la resta de la legislació aplicable, pel que regula el Reial decret 519/2006, de 28 d'abril, pel qual s'establix l'estatut dels cooperants. Els seus acords complementaris de destinació, per tant, han d'haver sigut presentats amb la justificació davant de l'òrgan gestor.  
- Personal contractat per l'entitat líder per al seguiment, coordinació del consorci, avaluació i justificació del projecte, o persones contractades per les entitats consorciades a la Comunitat Valenciana, per als fins del projecte.  
La retribució mensual bruta del personal imputable a la subvenció, tant si és personal local, tècnic com expatriat, no haurà d'excedir la quantitat especificada en la resolució de convocatòria corresponent.  
En el document de formulació de l'actuació subvencionable, l'entitat sol·licitant haurà d'indicar el percentatge de la jornada laboral que el personal dedicarà al projecte. La retribució màxima subvencionable es calcularà aplicant-hi el percentatge corresponent.  
k) Voluntariat. S'inclouran en esta partida els gastos en què incórrega l'entitat beneficiària que execute unes certes activitats mitjançant persones voluntàries de les seues organitzacions que -segons la normativa vigent en matèria de voluntariat- no perceben retribucions, com ara els gastos de les pòlisses d'assegurança d'accidents, malaltia i responsabilitat civil que -si és el cas- siguen subscrites i es deriven directament de la intervenció, sempre que estos gastos no siguen finançats per les persones voluntàries, així com els gastos per transport o desplaçament, assegurances de vehicles, carburant, allotjament i manutenció, generats per raó del servici per la persona voluntària. Igualment, els gastos de lloguer de vivendes destinades a l'allotjament en el país d'execució de la intervenció, sempre que estiga prevista en el document de formulació. Els acords d'incorporació hauran de complir el que s'establix en la Llei 45/2015, de 14 d'octubre, de voluntariat, i ser presentats en l'òrgan directiu en matèria de cooperació internacional per al desenvolupament.  
  
l) Activitats de sensibilització vinculades a la intervenció de cooperació internacional per al desenvolupament, amb un màxim de 25.000 €.  
  
m) Gastos bancaris. S'inclouran en esta partida els gastos bancaris i de transferència dels comptes que figuren a nom del projecte.  
1.2. Costos directes d'inversió:  
a) Adquisició de terrenys o immobles. S'inclouran en esta partida tots els gastos necessaris per a l'adquisició de terrenys o immobles en el cas que estos béns resulten necessaris per a complir els objectius de la intervenció, i sempre que queden vinculats als fins de l'activitat subvencionada, així com la inscripció legal en els registres locals de la propietat, impostos, taxes, gastos notarials, llicències i altres relacionats directament.  
Haurà d'especificar-se el règim de propietat i titularitat i aportar-se la documentació probatòria suficient.  
Se n'exclou la compra de seus administratives o vivendes del personal de les entitats consorciades.  
b) Obres d'infraestructures, construcció o reforma d'immobles. S'inclouran en esta partida la construcció o la instal·lació d'actuacions vinculades al projecte, com ara: pous, sistemes de regadiu, d'electricitat, de comunicacions, camins rurals i vies pecuàries i similars; gastos de construcció o reforma, que inclouran materials i el transport d'estos, mà d'obra i trasllat, si és el cas, contractes, direcció de les obres, llicències i taxes, assegurances obligatòries i altres relacionats directament.  
  
Les obres d'infraestructura podran ser de primer establiment, de reforma o de gran reparació.  
En cap cas es podran imputar gastos de construcció ni rehabilitació de seus administratives de l'entitat beneficiària, ni de les entitats consorciades, ni en la vivenda del personal en l'exterior.  
En esta partida s'inclouran els treballs i els estudis tècnics inherents a la inversió, dictàmens facultatius, estudis previs i redacció de projectes.  
c) Equips i materials inventariables. S'inclouran en esta partida els gastos d'adquisició, si és el cas, enviament i trànsit de duana i instal·lació per a la posada en funcionament de maquinària, mobiliari, equips informàtics, elements de transport i altres equipaments.  
L'import dels béns adquirits per a l'execució de la intervenció i durant el període d'execució, que seran transferits una vegada finalitzat este termini a la població destinatària o a l'entitat consorciada en el país d'execució, podrà imputar-se íntegrament. Quan estos béns no siguen transferits, podran imputar-se únicament els gastos d'amortització durant el període d'execució, atesa la vida útil del bé, calculats en els termes que s'indiquen en la guia de justificació aprovada per l'òrgan gestor i publicada en la seu electrònica.  
Se n'exclou l'equipament i l'adquisició de materials i subministraments per a seus administratives o vivendes del personal adjudicatari o de l'entitat consorciada en el país d'execució.  
2. Costos indirectes:  
S'entendrà per cost indirecte el propi del funcionament regular de les entitats consorciades que resulte imprescindible per a l'execució de la intervenció i atribuïble a esta, en la mesura en què estos costos corresponguen al període en què efectivament es realitza. Els costos indirectes de les subvencions per a actuacions es podran acreditar mitjançant una declaració responsable firmada per la persona representant legal de l'entitat, en la qual es descriuran els tipus de costos inclosos i els imports destinats a cada un d'estos, i es farà constar que han sigut realitzats per al sosteniment de l'execució de l'actuació subvencionable, sense que la suma dels costos indirectes imputats a la intervenció puga superar el 10 % del total del pressupost validat per la Generalitat Valenciana. En tot cas, les dades han d'aparèixer en la comptabilitat de l'entitat.  
  
  
Article 12. Gastos no subvencionables  
No són subvencionables els gastos següents:  
a) Els interessos deutors de comptes bancaris.  
b) Els recàrrecs i les sancions administratives i penals o els interessos d'aplicació a la demora dels pagaments.  
c) Els gastos de procediments judicials derivades o relacionats amb l'actuació subvencionada.  
d) Els gastos de representació o atencions protocol·làries, esmorzars, càtering, recepcions, regals, flors, espectacles.  
e) Les quotes satisfetes per la pertinença a qualsevol agrupació, plataforma o federació d'entitats o ONGD.  
f) Els impostos indirectes quan siguen susceptibles de recuperació o compensació.  
g) Indemnitzacions per acomiadament.  
h) Els gastos de publicitat o visibilització de l'entitat beneficiària o de les entitats consorciades.  
  
Article 13. Bestreta de fons per a impostos susceptibles de recuperació  
  
1. En l'àmbit de les subvencions regulades en esta orde, els impostos susceptibles de recuperació seran atesos per una bestreta amb càrrec a la subvenció concedida, mentres no siguen efectivament recuperats.  
  
2. Per tant, si arribat el moment de la finalització del termini d'execució no se n'ha produït la recuperació, els justificants que incloguen estos impostos es justificaran per l'import íntegre, i s'adjuntarà al compte una declaració responsable de l'entitat beneficiària que acredite esta circumstància, en què s'indique l'import total dels impostos pendents de recuperació i imputats a la subvenció de la Generalitat Valenciana en concepte de bestreta.  
3. En el moment de presentar la justificació de la subvenció concedida s'haurà d'aportar, si és el cas, una declaració responsable de no haver recuperat estos impostos, acompanyada d'un certificat de l'administració tributària d'origen que acredite que no s'ha produït esta recuperació o, en el cas d'impossibilitat manifesta d'obtindre este certificat, una acreditació d'este aspecte, emesa per l'òrgan de l'Agència Espanyola de Cooperació Internacional per al Desenvolupament en l'exterior o per l'ambaixada d'Espanya.  
4. Si la recuperació d'estos impostos es produïx durant el termini d'execució de l'actuació subvencionada, els imports recuperats seran aplicats a sufragar gastos vinculats a l'activitat, dins del seu termini d'execució, sense que siga necessària l'autorització prèvia de l'òrgan gestor, llevat que l'aplicació implique canvis o modificacions que afecten objectius, resultats, ubicació territorial, entitat consorciada en el país d'execució o població beneficiària.  
5. En cas que la recuperació es produïsca en els quatre anys següents a la finalització del termini d'execució de l'actuació, l'entitat beneficiària podrà proposar aplicar la quantia a activitats associades o complementàries a la intervenció subvencionada. L'òrgan gestor emetrà una resolució d'autorització o denegació de l'aplicació dels fons en què indicarà, en cas d'aprovació, el termini d'execució i justificació. Si la resolució és denegatòria, s'haurà de fer la devolució de la bestreta.  
6. L'obligació de retornar els impostos recuperats subsistirà durant quatre anys des de la presentació de la justificació, a la fi dels quals, si no s'han recuperat encara els impostos, s'haurà d'aportar una declaració responsable nova que acredite esta circumstància.  
7. Les entitats beneficiàries que es troben exemptes del pagament d'impostos en el país a on es realitza la intervenció estaran obligades a comunicar-ho i presentar la documentació corresponent, d'acord amb el que establixen estes bases.  
  
Article 14. Aportacions en espècie  
1. S'admetran com a aportacions en espècie de valoritzacions dels béns i els servicis:  
a) Materials, terrenys, locals i equips que hagen de transferir-se definitivament al final de l'execució a la població beneficiària de la subvenció.  
b) Terrenys i immobles que siguen objecte de millora amb càrrec total o parcial al projecte no podran ser valorats.  
c) Mà d'obra i servicis vinculats directament a l'execució de les activitats presentades en tercers països.  
d) L'ús, acreditat i valorat convenientment, de locals i terrenys de manera convenient que no es transferisquen a la població beneficiària de la subvenció.  
2. No podran valorar-se:  
a) L'activitat del voluntariat.  
b) La participació de la població beneficiària en esdeveniments, jornades o cursos.  
c) Les seus administratives de l'entitat consorciada en el país d'execució, quan hi haja un pagament del lloguer o hipoteques sobre estes.  
d) Els equips i els materials de l'entitat sol·licitant o de les entitats consorciades, que no es transferisquen a la població beneficiària de la subvenció.  
3. Les aportacions en espècie seran admeses només en el cas en què s'acompanyen d'un certificat de la persona física o jurídica que aporte els béns o els servicis. En este certificat, o en un annex a este, s'haurà de descriure i quantificar l'aportació, indicar el nombre d'unitats, les hores de treball, el preu unitari quan hi corresponga, a més de la valoració total; així mateix, en el cas de béns, el certificat haurà d'estar acompanyat d'una factura de compra del bé o, en cas de no tindre'n, de documents que permeten determinar-ne el valor i la forma d'adquisició.  
  
4. Les valoracions hauran d'ajustar-se als preus del mercat local i, en el cas d'equips o béns, es tindran en compte l'antiguitat i el valor d'adquisició. En tot cas, seran objecte de control igual que la resta de les aportacions.  
  
Article 15. Normes de valoració econòmica  
1. Per a la valoració correcta dels gastos subvencionables, l'entitat sol·licitant haurà de facilitar, en la memòria econòmica que presente junt amb la sol·licitud, la informació adequada sobre les previsions justificatives dels costos que suposa l'execució de l'actuació subvencionable.  
2. Quan l'import del gasto subvencionable siga igual o superior al que establisca la normativa aplicable en matèria de contractes del sector públic en els supòsits d'execució d'obra, subministrament de béns d'equip o prestació de servicis per empreses de consultoria o assistència tècnica, l'entitat beneficiària haurà de sol·licitar com a mínim tres ofertes de diferents entitats proveïdores, amb caràcter previ a la contracció del compromís per a la prestació del servici o l'entrega del bé, llevat que per les característiques especials dels gastos subvencionables no hi haja en el mercat un nombre suficient d'entitats que el subministren o el presten, excepte en el cas de gastos d'identificació o formulació inicial de l'actuació subvencionable.  
3. L'elecció entre les ofertes presentades, que s'hauran d'aportar en la fase de justificació econòmica, s'haurà de fer d'acord amb els criteris d'eficiència, economia i impuls als recursos locals, i haurà de justificar-se expressament en una memòria quan no es corresponga amb la proposta econòmica més avantatjosa. No podrà, en cap cas, fraccionar-se un contracte per a disminuir-ne la quantia i eludir el compliment dels requisits esmentats.  
4. Si una oferta presentada no és la més favorable econòmicament i no adjunta la justificació adequada, l'òrgan gestor podrà recaptar una taxació pericial contradictòria del bé o el servici, els gastos de la qual correran a compte de l'entitat beneficiària. En este cas, la subvenció es calcularà prenent com a referència el menor dels dos valors: el declarat per l'entitat beneficiària o el resultat de la taxació.  
5. En el cas d'igualtat de condicions, es donarà preferència als béns o als servicis d'origen local i, si és el cas, als subministrats a la Comunitat Valenciana.  
6. Per a la fixació dels salaris que cal cobrar per la mà d'obra local, caldrà ajustar-se a l'índex de preus establit en el país a on es desenvolupe l'acció. Per a fer-ho es consultaran totes les fonts oficials que acrediten que les quantitats previstes per l'organització com a costos salarials de mà d'obra local s'ajusten als salaris establits en el país corresponent.  
  
7. En la contractació s'observaran les clàusules de responsabilitat social estipulades per a la contractació pública, regulades en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
8. Per a la compra de béns i contractació de servicis, s'ha d'acudir amb preferència a professionals, empreses i particulars locals del país d'execució.  
  
Article 16. Afectació de béns  
1. D'acord amb l'article 31.4 de la Llei 38/2003, de 17 de desembre, en el supòsit d'adquisició, construcció, rehabilitació i millora de béns inventariables, estos béns han de quedar formalment vinculats als fins de la intervenció realitzada, per la qual cosa, una vegada concloga esta intervenció o es manifeste la impossibilitat sobrevinguda d'executar-la, han de ser transferits a les entitats beneficiàries finals de la intervenció subvencionada o entitats públiques que en garantisquen la continuïtat o la permanència, sense que puguen ser usats lliurement per les entitats consorciades.  
2. Per tant, la transferència efectiva d'estos béns es farà a nom d'entitats públiques o entitats beneficiàries finals, o agrupacions constituïdes legalment d'estes, de manera que els béns seran inscriptibles a nom de l'entitat consorciada en el país d'execució quan:  
a) L'entitat consorciada en el país d'execució siga una entitat pública.  
b) L'entitat consorciada en el país d'execució siga al mateix temps la beneficiada final.  
c) Haurà de quedar reflectida documentalment la propietat dels béns al final de la intervenció. La fórmula mitjançant la qual ha d'instrumentar-se l'entrega haurà d'explicitar-se en el document de formulació de la intervenció.  
3. Quan ni les entitats públiques ni les destinatàries finals estiguen en disposició d'assumir la transferència, l'entitat beneficiària de la subvenció, junt amb l'òrgan directiu competent en matèria de cooperació al desenvolupament, determinarà consensuadament la manera de procedir, i en este cas podrà transferir-se -entre d'altres- a l'organització que haja actuat com a entitat consorciada en el país d'execució en l'execució de la intervenció.  
4. Quan circumstàncies extraordinàries no previstes, com l'existència d'un conflicte bèl·lic o una situació d'inestabilitat i inseguretat pública, impedisquen fer estes transferències, podrà sol·licitar-se una pròrroga a este efecte. Si estes circumstàncies es mantenen per un període de deu anys, durant els quals l'entitat consorciada en el país d'execució haja demostrat de manera fefaent i suficient la vinculació dels immobles a la finalitat per a la qual es va atorgar la subvenció es donarà per conclosa l'obligació de la seua transferència.  
5. Quan finalitzada la intervenció l'entitat beneficiària tinga concedida una subvenció per a continuar treballant amb les mateixes persones o entitats beneficiades finals o quan les mateixes autoritats locals siguen susceptibles de rebre la transferència final, es podrà sol·licitar l'autorització per a la vinculació dels béns a l'actuació subvencionada nova i la demora de la transferència fins al final d'esta.  
  
6. El període d'afectació als fins de la intervenció, computable des de la data de finalització de l'execució, serà de vint anys per als actius susceptibles de ser inscrits en un registre públic, i en este cas, tant el període esmentat com l'import de la subvenció concedida han de constar en l'escriptura i ser objecte d'inscripció en el registre mencionat.  
7. Per als béns que no ho siguen, com és el cas de vehicles i altres equips i materials, este període serà com s'exposa a continuació:  
a) Maquinària industrial o agrícola o generadors: 120 mesos (10 anys).  
b) Mobiliari d'oficina: 120 mesos (10 anys).  
c) Útils i ferramentes industrials i agrícoles: 72 mesos (6 anys).  
d) Mitjans de transport: 60 mesos (5 anys).  
e) Equips informàtics, fotocopiadores, faxos, telèfons, equips de ràdio o altres mitjans de naturalesa similar: 48 mesos (4 anys).  
8. En el cas de béns inscriptibles en un registre públic, s'haurà de fer constar en l'escriptura esta circumstància, així com l'import de la subvenció concedida per la Generalitat Valenciana, i estos aspectes hauran de ser inscrits en el registre públic corresponent.  
  
9. En cas d'incompliment de l'obligació d'afectació de béns establida en este article, caldrà ajustar-se al que establixen els apartats 4 i a 5 de l'article 31 de l'LGS.  
  
Article 17. Canvis de moneda  
1. En el moment de la formulació de l'actuació subvencionada, per a l'aplicació dels tipus de canvi de moneda, es considerarà la mitjana dels últims 6 mesos anteriors a la publicació de la respectiva convocatòria.  
  
2. Les operacions de canvi de moneda s'hauran de dur a terme, en tots els casos, en mercats oficials, i s'hauran d'acreditar amb els justificants emesos per les entitats que operen en estos mercats, llevat que no n'hi haja, aspecte que haurà de ser acreditat per algun dels òrgans de representació espanyols en el país d'execució, oficines tècniques de cooperació, ambaixades o consolats o, si no n'hi ha, per l'ambaixada del país de la Unió Europea que exercisca la representació d'Espanya.  
  
3. Per a l'aplicació dels tipus de canvi documentats a l'hora d'elaborar el compte justificatiu, l'entitat beneficiària podrà optar per qualsevol sistema admés comptablement, el qual haurà d'explicar en els informes de justificació.  
4. Llevat que hi haja una previsió diferent en la normativa reguladora de la subvenció, en la gestió i la justificació d'una mateixa subvenció no podran utilitzar-se diferents sistemes d'aplicació dels tipus de canvi.  
  
Article 18. Subcontractació  
1. S'entendrà per subcontractació tot encàrrec de l'entitat beneficiària a una altra persona física o jurídica, consistent en la realització -totalment o en part- de l'activitat subvencionada que és pròpia de l'objecte social o habitual de l'entitat beneficiària. Es consideraran subcontractacions les contractacions de servicis o assistències quan es tracte de la realització d'activitats pròpies de l'àmbit d'actuació de les entitats beneficiàries, com és el cas de la realització d'identificacions d'intervencions de cooperació per al desenvolupament. A més, la prestació de servicis o assistències es considerarà subcontractació, sense importar quin en siga l'objecte, sempre que s'encomane a altres entitats de la mateixa naturalesa.  
2. No es considerarà subcontractació, i per tant tindrà el caràcter de realització per l'entitat beneficiària, la contractació d'obres, subministraments, prestació de servicis o altres assistències que, tot i ser necessàries per a l'execució de l'activitat subvencionada, no formen part de l'objecte social o habitual de l'entitat beneficiària. Igualment, l'execució total o parcial per les entitats consorciades en el país d'execució, que figuren identificades en el projecte, no serà considerada com a subcontractació.  
3. L'entitat beneficiària podrà subcontractar, si és el cas, fins a un màxim que no excedisca el 30 % de l'import de l'actuació subvencionada.  
4. Quan l'activitat subcontractada amb terceres parts excedisca un 20 % de l'import de la subvenció i este import siga superior a 60.000 euros, el contracte se subscriurà per escrit i esta subscripció haurà de ser autoritzada prèviament per l'òrgan gestor.  
5. Les persones o entitats subcontractades estaran obligades només amb l'entitat beneficiària, que assumirà la responsabilitat total de l'execució de la intervenció subvencionada davant de la Generalitat Valenciana.  
6. No podrà, en cap cas, fraccionar-se un contracte per a disminuir-ne la quantia i eludir el compliment dels requisits esmentats.  
  
7. Les organitzacions contractistes estaran obligades només amb l'entitat beneficiària, que assumirà la responsabilitat total de l'execució de l'activitat subvencionada davant de la Generalitat Valenciana.  
8. A este efecte, les entitats beneficiàries seran responsables de fer respectar, en l'execució de la intervenció subvencionada concertada amb terceres parts, els límits que s'establixen en estes bases i en la convocatòria corresponent. Quant a la naturalesa i la quantia dels gastos subvencionables, les persones i les entitats subcontractades estaran subjectes al deure de col·laboració previst en l'article 46 de la Llei 38/2003, de 17 de novembre, per a permetre la verificació adequada del compliment d'estos límits.  
9. En cap cas podran subcontractar-se activitats que augmenten el cost de la intervenció subvencionada, però no aporten valor afegit al contingut.  
10. En cap cas podrà subcontractar-se la prestació de servicis amb les entitats que formen part del consorci de cooperació al desenvolupament.  
11. En cap cas podrà concertar l'entitat beneficiària l'execució total o parcial de les activitats subvencionades amb:  
a) Persones o entitats que no podrien tindre la condició d'entitat beneficiària de subvencions per incomplir els requisits aplicables establits en estes bases, en les quals concórrega alguna de les prohibicions previstes en l'article 13 de la Llei 38/2003, de 17 de novembre, o es troben incurses en les causes de prohibició previstes en la Llei orgànica 1/2002, de 22 de març.  
b) Persones o entitats que hagen percebut altres subvencions per a la realització de l'activitat objecte de contractació.  
c) Intermediacions o assessories en les quals els pagaments es definisquen com un percentatge del cost total de l'operació, llevat que este pagament estiga justificat amb referència al valor de mercat del treball realitzat o els servicis prestats.  
d) Persones o entitats vinculades amb l'entitat beneficiària, llevat que hi concórreguen les circumstàncies següents:  
1a. Que la contractació es faça d'acord amb les condicions normals de mercat.  
2a. Que s'obtinga l'autorització prèvia de l'òrgan gestor en els termes que es fixen en este article i en l'article 68 del Reglament 887/2006, de 21 de juliol, pel qual s'aprova el Reglament de la Llei 38/2003, general de subvencions.   
e) Entitats sol·licitants d'ajuda o subvenció per a alguna intervenció de la mateixa finalitat o similar que la concedida a l'entitat beneficiària en la mateixa convocatòria que no hagen obtingut la subvenció per no haver reunit els requisits o no haver arribat a la puntuació mínima, tant en solitari com agrupades.  
12. En la subcontractació s'observaran les clàusules de responsabilitat social estipulades per a la contractació pública, regulades en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
13. Quan l'entitat beneficiària subcontracte amb tercers la realització de part de l'activitat subvencionada, exigirà per escrit el compliment de la normativa ambiental i social, així com els compromisos socials, de transparència, ètics i ambientals assumits per l'entitat beneficiària, tot això en els termes de l'article 29 de la Llei 38/2003, de 17 de novembre, general de subvencions.  
  
  
TÍTOL III.  
Procediment de concessió  
  
CAPÍTOL I.  
Iniciació procediment  
  
Article 19. Convocatòria  
1. El procediment s'iniciarà d'ofici mitjançant una convocatòria aprovada per la persona titular de la conselleria competent en matèria de cooperació internacional per al desenvolupament, i publicada en la Base de dades nacional de subvencions, que donarà trasllat al Diari Oficial de la Generalitat Valenciana de l'extracte de la convocatòria, perquè la publique, d'acord amb el procediment establit en l'article 20.8 de la Llei 38/2003, de 17 de novembre, i amb el contingut necessari que exigix l'article 23.  
2. Les convocatòries hauran de recollir el contingut mínim de l'article 166 de la Llei 1/2015, de 6 de febrer, d'hisenda pública, del sector instrumental i de subvencions.  
a) Indicació de la disposició que establisca, si és el cas, les bases reguladores i del diari oficial en què està publicada, llevat que en atenció a la seua especificitat estes s'incloguen en la convocatòria mateixa.  
b) Línia o línies a les quals s'imputa la subvenció, així com l'import global màxim destinat a esta. En els supòsits de tramitació anticipada, es farà constar la línia o les línies que figuren en el projecte de llei de pressupostos de la Generalitat, així com l'import màxim estimat.  
  
c) Objecte i condicions de la concessió de la subvenció.  
d) Forma i termini en què han de presentar-se les sol·licituds.  
e) Termini de resolució i notificació.  
f) Documents i informacions que s'han d'adjuntar a la petició.  
  
g) Indicació de si la resolució posa fi a la via administrativa o no, i indicació de l'òrgan i el termini per a interposar el recurs que hi corresponga.  
h) Criteris de valoració de les sol·licituds.  
i) Mitjà de notificació o publicació dels diferents tràmits que cal formalitzar en el procediment.  
3. Les convocatòries fixaran necessàriament la quantia total màxima destinada a les subvencions convocades i els crèdits pressupostaris als quals s'imputen.  
4. Excepcionalment, la convocatòria podrà fixar, a més de la quantia total màxima dins dels crèdits disponibles, una quantia addicional amb una aplicació a la concessió de subvencions que no requerirà una convocatòria nova, d'acord amb les regles previstes en l'apartat 2 de l'article 58 del Reglament 887/2006, de 21 de juliol, pel qual s'aprova el Reglament de l'LG i l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat Valenciana.  
  
Article 20. Sol·licituds  
1. Les sol·licituds s'hauran d'ajustar al model que necessàriament figurarà en les convocatòries respectives. En qualsevol cas, el model de sol·licitud i de la documentació annexa estarà a la disposició de les entitats interessades en la seu electrònica de la Generalitat Valenciana.  
2. Les sol·licituds s'hauran de presentar en el termini de vint dies hàbils a comptar des de l'endemà de la publicació de la convocatòria en el Diari Oficial de la Generalitat Valenciana.  
3. De conformitat amb l'article 31.1 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015, d'1 d'octubre), l'òrgan directiu que tinga atribuïdes les competències en matèria de cooperació al desenvolupament prestarà assistència per a la presentació electrònica de les sol·licituds fins a les 15.00 hores de l'últim dia hàbil.  
4. La resolució de convocatòria de les subvencions podrà establir un límit en el nombre de sol·licituds que pot presentar cada entitat, referit a cada una de les línies pressupostàries corresponents als programes o a les modalitats que s'establisquen, si escau.  
5. Les entitats sol·licitants presentaran les sol·licituds de manera telemàtica en la seu electrònica de la Generalitat, accedint al cercador de tràmits i servicis en la URL http://www.gva.es/va/inicio/atencion\_ciudadano/buscadores/tramites\_servicios. També s'hi podrà accedir mitjançant la pàgina web de la Vicepresidència Segona i Conselleria de Serveis Socials, Igualtat i Habitatge, en la URL https://inclusio.gva.es/va/. Si algun dels subjectes als quals fa referència l'article 14.2 i 14.3 de la Llei 39/2015 presenta la sol·licitud presencialment, les administracions públiques requeriran l'interessat perquè l'esmene per mitjà de la presentació electrònica. A este efecte, es considera com a data de presentació de la sol·licitud la data en què s'haja fet l'esmena.  
  
6. Per a poder fer la presentació telemàtica, l'entitat sol·licitant haurà de disposar d'un sistema de firma electrònica dels admesos en la seu electrònica de la Generalitat:  
a) Certificat digital de persona jurídica o similar, que identifique convenientment a l'entitat sol·licitant.  
b) Certificat digital de la persona física, que conste inscrita com a representant de l'entitat sol·licitant en el Registre de representants de la Generalitat, per a tramitar este procediment.  
c) Excepcionalment, i per al supòsit que no es puga presentar la sol·licitud de la manera prevista en algun dels dos supòsits anteriors, s'admetrà la presentació de la sol·licitud amb un certificat digital de la persona física que exercix la representació de l'entitat sol·licitant per a realitzar la tramitació d'este procediment, si s'acredita documentalment esta representació davant del Registre d'agents de la cooperació internacional de la Comunitat Valenciana.  
7. La presentació de la sol·licitud telemàtica haurà d'incloure les declaracions responsables requerides en esta disposició i la declaració responsable de l'entitat sol·licitant acreditativa dels fons aportats com a cofinançament.  
8. D'acord amb el que disposa l'article 28 de la Llei 39/2015, la presentació de la sol·licitud de subvenció comportarà l'autorització de l'entitat sol·licitant perquè l'òrgan directiu que tinga atribuïdes les competències en matèria de cooperació al desenvolupament (d'ara en avant, òrgan directiu) obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, previstes en els articles 18 i 19 del Reglament 887/2006, així com l'acreditació del compliment de la resta d'obligacions derivades de l'obtenció de subvencions, i en este cas les entitats no hauran d'aportar els certificats corresponents. En cas que l'entitat sol·licitant s'opose al fet que l'òrgan gestor obtinga directament esta informació, haurà d'indicar-ho expressament en el formulari telemàtic de sol·licitud, i quedarà obligada a aportar els documents acreditatius corresponents.  
  
9. Els models de formularis i d'annexos es troben en la URL de la sol·licitud esmentada, i en la seu de la Vicepresidència Segona i Conselleria de Serveis Socials, Igualtat i Habitatge.  
10. La presentació de la sol·licitud significa l'acceptació plena del que disposa esta disposició i implicarà el sotmetiment per part de les entitats consorciades als requisits i a les condicions fixats per a la utilització i la destinació de la subvenció que, per a cada cas, en virtut de la naturalesa de la subvenció o de l'entitat beneficiària, resulten aplicables sense perjuí del que preveu esta disposició.  
11. La gestió de les subvencions previstes en esta disposició requerirà el tractament de dades de caràcter personal, i s'han de preveure les mesures i les garanties que recull la normativa de referència en la matèria, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de les dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
Article 21. Regles generals sobre la documentació que cal presentar  
1. Les sol·licituds han d'estar acompanyades de la documentació preceptiva i valorativa en la manera establida en esta orde i en la respectiva convocatòria, respectant el que establix l'article 28 de la Llei 39/2015.  
2. Si els documents que les entitats sol·licitants han de presentar amb les sol·licituds ja s'han presentat en el Registre d'agents de la cooperació internacional al desenvolupament de la Comunitat Valenciana, cal indicar-ho en la sol·licitud, a fi de no tornar a presentar-los.  
  
3. Així mateix, podrà autoritzar-se la comprovació vàlida de manera electrònica de la representació de les persones sol·licitants en el registre electrònic d'apoderaments corresponent d'acord amb el que preveu l'article 6 de la Llei 39/2015.  
4. També pot autoritzar-se l'òrgan directiu per a consultar o recaptar electrònicament els documents necessaris elaborats per altres administracions públiques, a través de les seues xarxes corporatives. Per a esta verificació es poden utilitzar els servicis de verificació de la Plataforma Autonòmica d'Interoperabilitat (PAI) de la Generalitat, o altres sistemes electrònics habilitats a este efecte.  
Article 22. Documentació preceptiva  
La sol·licitud ha d'estar acompanyada de la documentació que determine la convocatòria, incloent-hi, com a mínim, amb caràcter indissoluble a esta, la que es detalla a continuació:  
a) La documentació acreditativa del compliment dels requisits establits en esta disposició per part de l'entitat beneficiària i de les entitats consorciades.  
b) L'acord de col·laboració entre les entitats que formen part del consorci per al desenvolupament al qual es referix l'article 4, apartat 7, d'estes bases.  
c) Els annexos i els formularis establits per l'òrgan convocant en cada convocatòria per a facilitar una organització millor de la informació tècnica i pressupostària aportada.  
d) El projecte tècnic serà requisit essencial, estarà compost d'un formulari descriptiu i d'una matriu de planificació, segons els models facilitats en cada convocatòria per l'òrgan convocant.  
e) El pressupost serà requisit essencial, serà elaborat segons el model facilitat per l'òrgan convocant, així com la documentació pressupostària complementària que s'establisca en cada convocatòria.  
La no aportació o l'aportació incompleta del pressupost o del projecte tècnic dins del període de presentació de sol·licituds comportarà la inadmissió de la sol·licitud, llevat que afecten defectes formals o merament materials.  
  
Article 23. Documentació valorativa  
1. En cada convocatòria s'establirà la documentació que les entitats podran aportar com a font de verificació per a la valoració els criteris d'avaluació establits en esta disposició i en cada convocatòria.  
  
2. La documentació valorativa s'haurà d'aportar dins del termini de presentació de sol·licituds i no serà corregible, ni podrà admetre's en cap tràmit posterior a la finalització del termini de sol·licitud.  
  
Article 24. Criteris d'avaluació  
Els criteris generals de valoració dels projectes tècnics concurrents a estes subvencions seran els següents:  
Bloc A: Capacitat de gestió de l'entitat sol·licitant i qualitat del consorci (fins a 25 punts). En este bloc seran objecte de valoració els aspectes següents:  
A1. Capacitat de gestió de l'entitat sol·licitant (fins a 9 punts). Seran objecte de valoració els aspectes següents:  
- Implantació territorial de l'entitat sol·licitant a la Comunitat Valenciana  
- Experiència en matèria de cooperació al desenvolupament en el país d'intervenció  
- Base social de l'entitat a la Comunitat Valenciana  
A2. Implantació de mesures de responsabilitat social (fins a 6 punts). Seran objecte de valoració els aspectes següents:  
- Haver obtingut l'entitat sol·licitant i, si és el cas, les entitats consorciades la qualificació com a entitat socialment responsable per part de l'òrgan competent de la Generalitat Valenciana.  
- Disposar l'entitat sol·licitant d'un pla d'igualtat degudament acreditat per l'òrgan competent a la Comunitat Valenciana.  
A3. Qualitat del consorci (fins a 10 punts). Seran objecte de valoració els aspectes següents:  
- Nivell de participació i instruments de coordinació de les entitats consorciades i perspectiva estratègica  
- Impacte del projecte a la Comunitat Valenciana  
Bloc B. Qualitat del projecte tècnic (fins a 75 punts)  
B1. Pertinència al context (fins a 15 punts). Seran objecte de valoració els aspectes següents:  
- Qualitat de la identificació i el diagnòstic realitzats  
- Idoneïtat de la justificació de la intervenció  
- Detall i concreció en l'anàlisi de riscos i hipòtesis  
B2. Capacitat de transformació (fins a 10 punts). Seran objecte de valoració els aspectes següents:  
- Desenvolupament i concreció d'una estratègia de treball a llarg termini en la zona d'intervenció.  
- Incorporació al projecte de l'enfocament local-global.  
B3. Eficàcia i coherència de la formulació (fins a 15 punts). Seran objecte de valoració els aspectes següents:  
- Claredat i viabilitat dels objectius i resultats del projecte tècnic formulat.  
- Claredat i concreció del disseny d'indicadors d'avaluació i les fonts de verificació.  
- Claredat de la incorporació en el disseny del projecte dels enfocaments transversals establits com a prioritaris en el pla director de la cooperació valenciana al desenvolupament vigent.  
B4. Participació i perspectiva de sostenibilitat de la intervenció (fins a 10 punts). Seran objecte de valoració els aspectes següents:  
- Nivell de detall i concreció en la definició de mesures proposades en el projecte per a la generació de sinergies entre actors locals de diferents àmbits.  
- Pertinència de les mesures proposades per a l'enfortiment de les capacitats locals.   
  
B5. Eficiència i qualitat dels processos de conducció del projecte (fins a 20 punts). Seran objecte de valoració els aspectes següents:  
- Adequació dels conceptes de gasto a les activitats programades.  
  
- Qualitat dels procediments i els instruments de seguiment i avaluació del projecte.  
- Qualitat en el disseny de les activitats de socialització de resultats i rendició de comptes en terreny i a la Comunitat Valenciana.  
B6. Alineació amb les prioritats de la Generalitat Valenciana (fins a 5 punts). Seran objecte de valoració els aspectes següents:  
- Alineació del projecte amb les polítiques de cooperació al desenvolupament de la Generalitat Valenciana  
En el cas de projectes que continguen un component específic d'investigació per al desenvolupament, la puntuació obtinguda en el bloc A serà fins a 25 punts, els criteris descrits en el bloc B de l'apartat anterior ponderaran un 80 %, és a dir, fins a 60 punts. Per a aconseguir la puntuació final, s'avaluarà un bloc C fins a 15 punts amb els criteris específics següents:  
Bloc C. Qualitat de la investigació  
a) Pertinència (fins a 3 punts). Seran objecte de valoració els aspectes següents:  
- Solidesa dels antecedents de la investigació proposada i qualitat de la justificació de la proposta formulada.  
- Experiència i rellevància de l'equip investigador proposat.  
b) Eficàcia (fins a 3 punts). Seran objecte de valoració els aspectes següents:  
- La qualitat, el detall i la concreció dels objectius i els resultats esperats de la investigació  
- La viabilitat tècnica i pressupostària de la proposta formulada.  
c) Eficiència (fins a 3 punts). Seran objecte de valoració els aspectes següents:  
- Qualitat cientificotècnica de la proposta formulada  
- Nivell de concreció i pertinència dels instruments de seguiment i avaluació  
d) És coherent (fins a 3 punts). Seran objecte de valoració els aspectes següents:  
- Complementarietat de la investigació amb el projecte de desenvolupament presentat i la seua contribució a l'assoliment dels resultats formulats en este projecte.  
- Alineació de la proposta d'investigació amb el marc estratègic de la Generalitat Valenciana en matèria de cooperació internacional al desenvolupament.  
e) Sostenibilitat (fins a 3 punts). Seran objecte de valoració els aspectes següents:  
- Qualitat dels instruments i de les activitats proposades per a la disseminació, més enllà de la duració del projecte, del coneixement generat.  
- Impacte previst dels resultats en l'àmbit de la cooperació al desenvolupament.  
  
Article 25. Quantia individualitzada de la subvenció  
1. L'actuació subvencionada haurà d'obtindre la puntuació mínima fixada en cada convocatòria, que en cap cas serà inferior a 65 punts sobre 100 dels criteris de valoració arreplegats en esta orde per a superar la valoració tècnica.  
2. La quantia màxima de la subvenció no podrà superar els 600.000 euros per projecte.  
3. Si les disponibilitats pressupostàries ho permeten, es concediran les subvencions pel total de les peticions de subvenció, però si això no és possible, i d'acord amb el principi de suficiència del finançament de les actuacions, la comissió de valoració determinarà a partir de quina puntuació mínima obtinguda se subvencionaran actuacions en la convocatòria.  
4. La comissió de valoració podrà determinar que les sol·licituds que, tot i haver obtingut la puntuació mínima de l'apartat 1, de l'article 25 d'esta orde, d'acord amb els criteris de valoració corresponents, no resulten seleccionades en el procediment corresponent per insuficiència del crèdit assignat, puguen constituir-se en una llista de reserva ordenada degudament d'acord amb la puntuació obtinguda, en cas que es produïsca la renúncia expressa d'alguna de les entitats beneficiàries, o l'aparició de circumstàncies en les entitats beneficiàries proposades que posen de manifest l'incompliment dels requisits exigits per a concórrer a la convocatòria, i s'allibere el crèdit suficient.  
  
  
CAPÍTOL II  
Instrucció del procediment  
  
Article 26. Iniciació del procediment  
1. Les subvencions seran concedides respectant els principis de publicitat, transparència, objectivitat, igualtat i no discriminació, en règim de concurrència competitiva, de conformitat amb l'article 164 de la Llei 1/2015, de 6 de febrer, i l'article 22 de la Llei 38/2003, de 17 de novembre.  
2. La concessió de les subvencions, els incidents derivats de l'execució, la justificació, l'avaluació i, en general, tots els procediments o les comunicacions regulats en esta disposició es faran exclusivament per mitjans telemàtics.  
3. El procediment de concessió s'iniciarà d'ofici mitjançant la publicació de la respectiva resolució de convocatòria en el Diari Oficial de la Generalitat Valenciana, d'acord amb les consignacions previstes en la llei de pressupostos de la Generalitat per a l'exercici econòmic corresponent.  
  
Article 27. Ordenació i instrucció  
1. L'òrgan encarregat de l'ordenació i la instrucció del procediment serà l'òrgan directiu que tinga les competències en matèria de cooperació al desenvolupament, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
2. Si la sol·licitud no reunix els requisits establits en l'article 21 d'esta orde i en la convocatòria corresponent, l'òrgan gestor requerirà l'interessat perquè esmene en el termini màxim de deu dies, indicant que, si no ho fa, se'l tindrà per desistit de la seua sol·licitud, d'acord amb el que disposa l'article 23.5 de la Llei 38/2003, de 17 de novembre.  
  
3. Finalitzada l'esmena de les sol·licituds, l'òrgan gestor emetrà un informe previst en l'article 164 f) de la Llei 1/2015, de 6 de febrer.  
  
4. La valoració s'efectuarà seguint els criteris de valoració previstos en esta orde i en la convocatòria corresponent, per una comissió de valoració, prevista en l'article següent.  
5. Com a element de deliberació, la comissió podrà utilitzar els informes tècnics elaborats pel personal de l'òrgan gestor, o bé per una entitat externa contractada a este efecte o una entitat col·laboradora. En la contractació d'esta entitat se seguiran els tràmits preceptius establits en la legislació de contractes del sector públic. Els informes tècnics es basaran en els criteris del títol II d'esta orde. En cap cas estos informes suposaran l'exercici de potestats públiques.  
  
6. La comissió, una vegada finalitzada la valoració dels projectes, emetrà l'informe previst en l'article 164.f de la Llei 1/2015, de 6 de febrer, d'hisenda pública, del sector instrumental i de subvencions.  
7. La comissió d'avaluació elaborarà una llista ordenada d'entitats sol·licitants de les ajudes convocades, d'acord amb els criteris que establixen estes bases, i proposarà a l'òrgan competent per a la concessió de les ajudes la llista prioritzada d'entitats beneficiàries d'acord amb el límit del crèdit que hi haja per a cada convocatòria. Així mateix, elaborarà una relació de les sol·licituds que es propose desestimar o excloure motivadament.  
8. La comissió d'avaluació actuarà com a òrgan col·legiat de conformitat amb el que preveu en la Llei 40/2015, d'1 d'octubre, a l'efecte d'elevar a l'òrgan concedent la proposta de resolució de les ajudes.  
  
  
Article 28. Comissió de valoració  
1. Una vegada complets els expedients, les sol·licituds admeses a tràmit seran avaluades per una comissió de valoració.  
2. La valoració de les sol·licituds s'efectuarà seguint els criteris de valoració recollits en esta disposició, per una comissió de valoració composta pels membres titulars següents, o per les persones que designe la presidència com a suplents:  
a) La persona titular de l'òrgan directiu competent en matèria de cooperació al desenvolupament, que n'ocuparà la presidència.  
b) La persona titular de la subdirecció general competent en matèria de cooperació internacional al desenvolupament.  
c) Dos persones titulars de les direccions de servici de l'òrgan directiu competent en matèria de cooperació al desenvolupament.  
d) Un funcionari o funcionària de l'òrgan directiu competent en matèria de cooperació al desenvolupament, amb categoria de cap de secció.  
e) Un funcionari o funcionària de l'òrgan directiu competent en matèria de cooperació al desenvolupament, que ocuparà la secretaria amb veu, però sense vot, amb les obligacions establides en l'article 16 de la Llei 40/2015, d'1 d'octubre, de règim jurídic del sector públic.  
3. Es procurarà que les comissions que es constituïsquen a l'empara d'esta orde s'ajustaran als principis de composició i presència equilibrada entre dones i hòmens, que establix la Llei orgànica 3/2007, de 22 de març, per a la igualtat efectiva de dones i hòmens.  
4. La comissió se sotmetrà, quant al seu règim de funcionament, al que es dispose per als òrgans col·legiats, d'acord amb el que preveu la Llei 40/2015, d'1 d'octubre.  
5. Després d'avaluar totes les sol·licituds admeses a tràmit, la comissió de valoració elevarà a l'òrgan competent per a resoldre una proposta motivada de resolució, en la qual:  
a) Figuraran, en una relació per orde decreixent de puntuació obtinguda, les entitats i les organitzacions a les quals podria atorgar-se la subvenció, així com la quantia que cal atorgar, amb el límit màxim establit en esta disposició i sense que en cap cas se supere el crèdit total disponible. En esta relació s'indicarà, per cada una de les entitats beneficiàries, la identificació de l'expedient, de l'entitat beneficiària, de la puntuació obtinguda en la valoració i de la quantia que cal atorgar de subvenció.  
  
b) Es faran constar, si és el cas, les condicions, obligacions i determinacions accessòries a les quals haja de subjectar-se l'entitat beneficiària.  
c) Es relacionaran les sol·licituds dels qui hagen desistit en la seua sol·licitud i les que hagen de ser denegades o excloses, així com les causes de desistiment, denegació o exclusió d'estes.  
d) S'especificaran les sol·licituds que hagen de ser reformulades, quan l'import de la subvenció concedida en la proposta de resolució siga inferior o diferent del que figura en la sol·licitud presentada i segons el pressupost validat.  
  
  
CAPÍTOL III.  
Resolució del procediment  
  
Article 29. Resolució  
1. El termini màxim per a tramitar, resoldre i notificar la resolució del procediment serà de sis mesos a comptar de la publicació de la convocatòria corresponent, llevat que esta pospose els seus efectes en una data posterior.  
2. Transcorregut el termini esmentat abans sense que s'haja notificat cap resolució expressa, les entitats interessades podran entendre desestimades les seues sol·licituds per silenci administratiu. Tot això sense perjuí que subsistisca l'obligació legal de l'Administració de resoldre expressament sobre la petició formulada.  
3. La resolució tindrà els efectes i el contingut previstos en l'article 25 de la Llei 38/2003, i es publicarà en la Base de dades nacional de subvencions, d'acord amb el procediment establit en l'article 20 de la llei esmentada, i en el Diari Oficial de la Generalitat Valenciana. Esta publicació tindrà els efectes de notificació per a les entitats interessades, d'acord amb el que disposa l'article 45 de la Llei 39/2015. Així mateix, esta resolució es publicarà en la seu electrònica de la conselleria competent en matèria de cooperació al desenvolupament.  
4. La resolució de concessió, que haurà de ser motivada, posa fi a la via administrativa i contra esta podran interposar-se els recursos establits en la legislació vigent.  
  
Article 30. Criteris de desempat  
En el cas que diverses sol·licituds tinguen la mateixa puntuació total i, a causa de la falta de disponibilitat pressupostària, haja de desempatar-se per a poder distribuir els fons, s'establix com a criteri de desempat:  
a) La data d'inscripció o resolució com a entitat socialment responsable en registre públic emés per l'òrgan competent de la Comunitat Valenciana o equivalent.   
b) La data i l'hora d'entrada de la sol·licitud en el registre d'entrada.  
  
Article 31. Acceptació i renúncia  
1. L'entitat a la qual se li ha atorgat la subvenció haurà de comunicar-ne l'acceptació o la renúncia expressa, en el termini de set dies hàbils des de l'endemà en què tinga lloc la publicació de la resolució en el Diari Oficial de la Generalitat Valenciana.  
2. L'atorgament i l'acceptació d'estes subvencions suposaran el sotmetiment per part de l'entitat beneficiària als requisits i les condicions fixats per a la utilització i la destinació de la subvenció que, per a cada cas, en virtut de la naturalesa de la subvenció o de l'entitat beneficiària, resulten aplicables.  
3. En el cas que una entitat renuncie a la subvenció expressament en termini, es podrà reunir de nou la comissió de valoració a l'efecte de procedir segons el que establix l'article 25.4 d'esta orde.  
  
  
Article 32. Reformulació  
1. En el cas que l'import de la subvenció concedida en la resolució siga inferior al que figura en la sol·licitud presentada, l'entitat beneficiària haurà de reformular l'actuació subvencionada per a ajustar els compromisos i les condicions establits a la subvenció atorgada, en el termini de set dies hàbils des de la publicació de la resolució de concessió en el Diari Oficial de la Generalitat Valenciana.  
  
2. En qualsevol cas, la reformulació haurà de respectar l'objecte, les condicions i la finalitat de la subvenció, així com els requisits establits en esta orde i en la resolució de convocatòria.  
  
  
CAPÍTOL IV  
Procediment de pagament de les subvencions  
  
Article 33. Pagament i règim de garanties  
1. Una vegada publicada la resolució de concessió en el Diari Oficial de la Generalitat Valenciana, l'Administració tramitarà el pagament de la subvenció concedida.  
2. Les subvencions podran ser anticipades en els termes previstos en l'article 171.3 de la Llei 1/2015, de 6 de febrer, i l'article 19.5 de la Llei 18/2017, de 14 de desembre, de cooperació i desenvolupament sostenible.  
3. La quantia de la subvenció s'ingressarà en un compte bancari, a nom de l'entitat beneficiària, la qual quedarà a la disposició de qualsevol inspecció per part dels òrgans competents de la Generalitat Valenciana per al seguiment de la destinació adequada d'estos fons. Una vegada transferits els fons, l'entitat beneficiària haurà de comunicar un compte bancari obert exclusivament per al projecte objecte de la subvenció i ingressar-hi l'import. Este apartat no serà aplicable quan l'entitat beneficiària siga una entitat pública.  
4. Així mateix, els fons que es traslladen a l'exterior hauran de depositar-se en un compte a nom de l'actuació subvencionada, excepte en els casos en els quals les lleis del país d'execució no ho permeten o altres circumstàncies n'impedisquen el depòsit, que hauran de ser autoritzats per l'òrgan gestor. Estos aspectes hauran de ser acreditats documentalment per l'entitat afectada i hauran de tindre un informe favorable d'un òrgan de representació d'Espanya en el país, ambaixada, consolat o oficina tècnica de cooperació o, si no n'hi ha, per l'ambaixada del país de la Unió Europea que exercisca la representació d'Espanya.  
5. No es podrà fer el pagament de la subvenció mentres la persona beneficiària no es trobe al corrent en el compliment de les seues obligacions tributàries i davant de la Seguretat Social, o tinga la condició de deutora per resolució de procedència de reintegrament. Sense perjuí del que s'ha dit, es podrà fer el pagament de la subvenció des del moment en què l'òrgan competent de l'Administració de la Generalitat Valenciana haja notificat al subjecte deutor el reintegrament i l'inici de l'expedient de compensació de deutes corresponent, amb vista a extingir-lo completament.  
6. No és procedent la constitució de garanties, atés que les entitats beneficiàries són exonerades expressament per l'article 171.5.f de la Llei 1/2015.  
  
Article 34. Aplicació dels rendiments financers  
1. Els rendiments financers que es generen pels fons transferits a les entitats beneficiàries hauran de ser comunicats i incrementaran l'import de la subvenció concedida i s'aplicaran exclusivament al finançament de gastos directes de l'activitat subvencionada, amb les mateixes condicions que aquella, sense perjuí del que preveu l'article següent.  
  
2. També és possible aplicar els rendiments financers referits a una activitat diferent de l'activitat subvencionada si concorren causes que ho aconsellen. En estos casos serà precisa l'autorització de l'òrgan gestor.  
  
  
Article 35. Romanents no invertits  
1. Quan s'hagen complit plenament els objectius per als quals va ser concedida la subvenció, i per una utilització eficient dels recursos, hi hagen romanents no invertits, incloent-hi els possibles rendiments financers no aplicats a l'activitat subvencionada, s'haurà de sol·licitar autorització per a usar-los en la mateixa activitat o una altra de naturalesa anàloga, finançada per la Generalitat Valenciana, dirigida a la mateixa població destinatària i que estiga executant-se per l'entitat beneficiària.  
  
2. En la sol·licitud es detallarà l'ampliació dels objectius de l'actuació subvencionada finalitzada o en curs, segons els casos, i, a més, el pressupost corresponent.  
3. L'òrgan concedent serà el competent per a resoldre sobre esta autorització, llevat que hi haja una delegació expressa en l'òrgan gestor; en el cas que la sol·licitud siga denegada, haurà de reintegrar els romanents. La resolució de l'autorització d'ús de romanents no invertits esgota la via administrativa, i contra esta es poden interposar els recursos establits en l'article 41 d'esta disposició.  
  
  
TÍTOL IV  
Execució  
  
Article 36. Termini d'execució  
1. El termini d'execució de les actuacions serà d'un màxim de 20 mesos i mínim de 6 mesos en els termes previstos en esta orde.  
2. Les entitats beneficiàries hauran d'iniciar l'execució de l'actuació subvencionada en el termini màxim de dos mesos a comptar de la recepció total o parcial dels fons, excepte en supòsits excepcionals previstos en esta disposició o autoritzats per l'òrgan gestor. No obstant això, les entitats beneficiàries podran iniciar l'execució de les actuacions subvencionades en qualsevol moment a partir de la resolució de la concessió, si disposen de fons per a poder començar l'execució.  
  
3. En qualsevol cas, la data d'inici de l'execució de l'actuació subvencionada haurà de ser comunicada a l'òrgan gestor. El model de comunicació d'inici, que estarà disponible en el lloc web de l'òrgan gestor, haurà de remetre's en el termini esmentat i s'hi indicaran la data d'inici i la data prevista de finalització de l'actuació subvencionada.  
  
Article 37. Ampliació del termini d'execució de l'activitat  
1. Els terminis d'execució de les actuacions objecte de subvenció i ajudes regulades en esta disposició podran ampliar-se fins a 4 mesos.  
2. L'entitat beneficiària podrà sol·licitar l'ampliació del període d'execució del projecte, motivada en supòsits de força major o per la concurrència d'altres circumstàncies objectives i imprevisibles, acreditades degudament, i sempre que es demostre la relació de causalitat entre la situació excepcional i la impossibilitat d'executar les activitats programades en el període d'execució aprovat per l'òrgan gestor. En estos casos és necessari que l'entitat les justifique degudament i les comunique a l'òrgan gestor al més prompte possible.  
3. Les autoritzacions de l'òrgan gestor regulades en este article s'iniciaran per sol·licitud telemàtica de l'entitat beneficiària abans de la finalització del termini inicial. L'òrgan gestor haurà de resoldre en el termini màxim de trenta dies hàbils comptadors des de la presentació de la sol·licitud. Transcorregut este termini sense que hi haja hagut cap resolució expressa, s'entendrà desestimada la petició.  
  
Article 38. Modificació de l'actuació objecte de la subvenció  
1. Les entitats beneficiàries de les subvencions concedides a l'empara d'esta disposició podran sol·licitar a l'òrgan gestor de la subvenció, de manera excepcional, extraordinària i per circumstàncies sobrevingudes, modificacions substancials d'esta sempre que no afecte les condicions tingudes en compte per a la concessió de la subvenció.  
  
2. Són modificacions substancials del projecte:  
a) Les que afecten la definició de l'objectiu general o de l'objectiu específic formulats inicialment.  
b) Les que comporten l'eliminació o la modificació de l'abast dels resultats formulats inicialment en la matriu de planificació del projecte.  
  
c) Les que suposen una disminució del 30 % o més de la població destinatària prevista inicialment o canvien el tipus de destinataris del projecte.  
d) Les que suposen un canvi de l'àmbit territorial definit inicialment en la formulació del projecte.  
e) La supressió o la incorporació d'una entitat al consorci.  
f) Quan la suma de la variació de les partides modificades siga igual o superior al 15 % del pressupost total de la subvenció concedida.  
  
g) Les que perjudiquen drets de tercers.  
3. La sol·licitud de modificació substancial es presentarà per escrit abans que transcórreguen dos mesos des que aparega la circumstància que la justifique; haurà d'estar motivada en circumstàncies excepcionals i serà aprovada sempre que es demostre la relació de causalitat entre estes circumstàncies i les modificacions proposades. Així mateix, haurà d'aportar-se documentació que la justifique i, si és el cas, s'acompanyarà d'un cronograma d'activitats nou, un desglossament pressupostari nou i la matriu del marc lògic incorporant els canvis proposats quan estos afecten la temporalitat, els gastos previstos o els continguts de la planificació. La modificació és un supòsit excepcional en els procediments de concessió de subvencions o un altre tipus d'ajudes i no podrà estar motivada en raons d'oportunitat, conveniència o deficiències en la conducció del projecte.  
4. La resta de les modificacions tenen la consideració de no substancials i s'hauran de comunicar a l'òrgan gestor en el moment en què es produïsquen, i la informació s'haurà d'incloure, a més, en l'informe següent de seguiment del projecte o, quan no hi haja obligació d'aportar-lo, en l'informe final.  
5. La modificació substancial requerix l'autorització expressa de l'òrgan gestor, dins del termini de trenta dies hàbils a comptar des de l'endemà de la recepció de la sol·licitud de modificació en este òrgan.  
  
6. Si l'òrgan no accepta la modificació substancial presentada, l'entitat beneficiària ha d'optar entre mantindre el projecte inicial o bé reintegrar la quantia corresponent a la modificació no acceptada. Les modificacions substancials no comunicades o que s'hagen denegat expressament poden donar lloc a la revocació total o parcial de la subvenció.  
7. No podran sol·licitar-se o comunicar-se modificacions quan resten tres mesos per a finalitzar l'execució del projecte, inclosa l'ampliació d'este, amb excepció de causes de força major acreditades degudament.  
8. En cap cas poden modificar-se els percentatges de les partides que, en el moment de l'aprovació o, si és el cas, la reformulació de l'actuació subvencionada, van quedar estipulats en funció dels límits marcats per esta orde o les resolucions de convocatòria.  
  
Article 39. Suspensió o finalització anticipada de l'activitat subvencionada  
1. Si durant l'execució del projecte esdevenen circumstàncies excepcionals que impedixen continuar executant-la amb normalitat, l'entitat beneficiària sol·licitarà de manera motivada una autorització de suspensió del projecte que, si és el cas, haurà de ser autoritzada expressament per l'òrgan gestor perquè siga vàlida i tinga efectes. La sol·licitud de suspensió haurà d'incloure la documentació justificativa i el termini màxim de suspensió.  
2. L'autorització de suspensió haurà de fixar el termini i les condicions de suspensió. Una vegada este haja finalitzat, l'òrgan gestor podrà donar per finalitzada qualsevol de les activitats subvencionades, i en tal cas es procedirà a la presentació de l'informe final per part de l'entitat beneficiària i a la devolució dels fons no executats fins a eixe moment.  
  
3. De la mateixa manera, si hi haguera motius fundats per a suposar que l'actuació de cooperació està sent desenvolupada incorrectament, l'òrgan gestor podrà:  
a) Suspendre provisionalment el desenvolupament de la intervenció fins que se supervise l'execució de l'actuació subvencionada, llevat que l'entitat beneficiària aferme la devolució dels fons percebuts.  
  
b) Acordar la finalització anticipada de l'activitat subvencionada.  
c) Iniciar, si escau, el procediment de reintegrament.  
4. En el cas de produir-se situacions excepcionals acreditades degudament, no imputables a les entitats beneficiàries ni a les entitats consorciades, com ara desastres naturals o esdeveniments climàtics imprevistos, enfrontaments armats, colps d'estat o situacions d'inestabilitat social o política, o qualsevol altra causa que puga suposar un perill per a la integritat física de les persones involucrades en les intervencions, o que dificulten o impedisquen l'execució de la intervenció subvencionada i/o el compliment de les obligacions, l'entitat beneficiària podrà sol·licitar la finalització anticipada de l'activitat subvencionada.  
  
5. La sol·licitud de finalització anticipada de l'activitat subvencionada haurà de dirigir-se a l'òrgan gestor i estar motivada adequadament. La finalització anticipada de l'activitat subvencionada haurà de ser autoritzada expressament per l'òrgan gestor per a la validesa i els efectes d'esta, sempre que els fets causants resulten prou acreditats.  
6. En el supòsit de finalització anticipada de l'activitat subvencionada, l'entitat beneficiària haurà de:  
a) Presentar l'informe final, l'informe d'avaluació final, l'informe d'auditoria i la documentació justificativa de l'activitat executada.  
  
b) Procedir a la devolució dels fons no executats de l'activitat subvencionada, sense perjuí dels reintegraments procedents després de la revisió de la documentació justificativa, si és el cas.  
  
Article 40. Línia de base  
1. La línia de base és el primer mesurament de tots els indicadors previstos en el disseny d'una actuació per a establir-ne el punt de partida.  
2. La línia de base serà preceptiva en tots els projectes de duració superior a 12 mesos. Per a executar-la, podran contractar-se els servicis d'una consultoria externa o podrà fer-la la mateixa entitat amb els seus recursos tècnics.  
3. La línia de base s'haurà de presentar en el termini màxim de quatre mesos des de la data d'inici de l'execució de l'actuació subvencionada.  
4. L'òrgan directiu competent en matèria de cooperació al desenvolupament establirà, a través de la guia de seguiment i avaluació de projectes en matèria de cooperació al desenvolupament cofinançats per la Generalitat Valenciana, el contingut mínim i els estàndards de qualitat que cal seguir en l'elaboració dels informes de línia de base. Igualment, haurà d'establir en esta guia els requisits de qualificació i experiència mínims que han de complir les persones consultores.  
5. S'hauran de recaptar un mínim de tres ofertes quan el contracte excedisca de 15.000 euros més IVA. En este cas, l'entitat subvencionada haurà de remetre, junt amb l'informe de línia de base, els termes de referència (TdR) elaborats per a la contractació, així com un informe en el qual s'especifique el procediment de contractació emprat, l'auditora seleccionada i el cost econòmic.  
6. Junt amb l'informe de línia de base, l'òrgan gestor podrà sol·licitar l'aportació d'informació addicional per al seguiment del marc d'indicadors d'avaluació del Pla director de la cooperació valenciana al desenvolupament, o de qualsevol altra informació dirigida al tractament de dades relatives a l'ajuda oficial al desenvolupament de la Comunitat Valenciana.  
  
Article 41. Informes de seguiment  
1. Les entitats beneficiàries hauran de presentar, per cada actuació subvencionada de duració superior a 12 mesos, un informe de seguiment anual sobre la marxa de l'execució, segons el model normalitzat que facilitarà l'òrgan convocant.  
2. Transcorregut el període anual d'execució, s'hauran d'aportar els informes de seguiment en el termini màxim de trenta dies hàbils.  
3. L'informe estarà acompanyat de les fonts de verificació de les activitats executades en el període de seguiment.  
4. Els informes anuals no podran contindre sol·licituds de modificació substancial de l'actuació subvencionada, ni d'ampliacions de termini, que hauran de fer-se en una altra sol·licitud, sense perjuí de la menció d'estos, una vegada autoritzada, en l'informe anual corresponent.  
  
Article 42. Seguiment de l'execució  
1. L'òrgan gestor, a través dels seus propis mitjans, o bé amb la col·laboració d'entitats especialitzades, haurà de fer el seguiment de la realització i la gestió de les actuacions subvencionades, tant en les seus de les entitats a la Comunitat Valenciana com en els països d'execució, a fi de verificar el grau de compliment de les actuacions, de manera fefaent i efectiva.  
2. El personal de la Generalitat Valenciana mantindrà contactes periòdics amb l'entitat subvencionada, la qual es comprometrà a facilitar a l'òrgan gestor la informació i la documentació que se li sol·licite.  
3. L'òrgan gestor podrà articular, en el marc del pla de control de subvencions, instruments complementaris de seguiment dels projectes aprovats, a través de modalitats telemàtiques o presencials, els resultats dels quals s'incorporaran en l'expedient de la subvenció.  
  
  
TÍTOL V  
Justificació  
  
Article 43. Justificació de la subvenció  
1. Les entitats beneficiàries hauran de justificar el compliment de les condicions imposades i el grau de consecució dels objectius previstos en la resolució de concessió de la subvenció.  
2. La justificació de la subvenció estarà dirigida a l'òrgan directiu amb competències en matèria de cooperació internacional al desenvolupament.  
3. L'aplicació de l'import de la subvenció serà justificada per l'entitat beneficiària mitjançant la presentació del compte justificatiu acompanyat d'un informe d'auditoria, i s'hauran de complir tots els termes previstos en l'Orde EHA/1434/2007, de 17 de maig, per la qual s'aprova la norma d'actuació dels auditors de comptes justificatius de subvencions en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, aprovat mitjançant l'RD 887/2006, de 21 de juliol (d'ara en avant, EHA/1434/2007).  
L'informe realitzat per un professional inscrit en el Registre oficial d'auditors de comptes, dependent de l'Institut de Comptabilitat i Auditoria de Comptes, haurà de contindre, almenys, els documents següents:  
a) Una memòria d'actuació, subscrita per l'entitat beneficiària, justificativa del compliment de les condicions imposades en la concessió de la subvenció, amb la indicació de les activitats realitzades, el període de temps durant el qual s'ha desenvolupat cada activitat i els resultats obtinguts.  
b) Una memòria econòmica abreujada justificativa del gasto efectuat que incloga la documentació següent:  
- Detall de les quantitats pressupostades inicialment per a cada activitat i, si és el cas, les desviacions esdevingudes.  
- Relació detallada de les activitats realitzades amb personal propi, amb l'especificació per a cada una del personal que hi ha intervingut, la identificació de la nòmina corresponent amb la indicació del mes o el període, el percentatge imputat a esta i el desglossament d'imports (brut, net, retenció IRPF, Seguretat Social a càrrec del treballador, Seguretat Social a càrrec de l'entitat).  
- Una llista classificada de la resta dels gastos en què s'haja incorregut a conseqüència de la realització de l'activitat subvencionada, amb la identificació del creditor i del document, el concepte de gasto, l'import desglossat (base imposable, IVA no recuperable o compensable, IRPF), la data d'emissió i la data de pagament.  
- Detall d'altres ingressos o subvencions que hagen finançat l'activitat subvencionada, amb la indicació de l'import i la procedència.  
c) Certificacions acreditatives que l'entitat beneficiària es troba al corrent en les seues obligacions tributàries i de Seguretat Social, o una autorització perquè esta conselleria les obtinga de manera telemàtica.  
  
d) Declaració responsable del fet que l'entitat sol·licitant no es troba incursa en les prohibicions per a obtindre la condició de beneficiària que establix l'article 13 de la Llei 38/2003, de 17 de novembre, i que no té la condició de deutora per reintegrament de subvencions.  
e) Llista, si és el cas, de les factures i dels justificants de gasto utilitzats en este compte justificatiu que s'han emprat amb la mateixa finalitat davant d'altres entitats públiques o privades, amb la indicació de la quantia que resulte afectada.  
f) Declaració, si és el cas, que l'entitat beneficiària no té la possibilitat de recuperar ni de compensar l'IVA corresponent.  
4. L'informe d'auditoria haurà d'ajustar-se al que disposa l'Orde EHA/1434/2007. En l'emissió de l'informe, la persona auditora haurà de comprovar:  
a) L'adequació del compte justificatiu de la subvenció presentada per l'entitat beneficiària i que esta ha sigut subscrita per persona amb poders suficients per a fer-ho.  
b) La concordança entre la informació que conté la memòria d'actuació i els documents que hagen servit de base per a fer la revisió de la justificació econòmica.  
c) La realització efectiva per l'entitat beneficiària de les activitats subvencionades mitjançant, entre d'altres, els procediments o els recursos següents:  
- Quan es tracte d'elaborar estudis, informes i protocols, es requeriran estos.  
- Per a les activitats formatives es requeriran la convocatòria, el programa de l'activitat i l'avaluació realitzada pels assistents o destinataris d'estes.  
- Per a les activitats de difusió i divulgació, es requerirà la gravació, la imatge, el document o un altre suport utilitzat corresponents.  
d) Que la informació continguda en la memòria econòmica abreujada està suportada per una relació classificada dels gastos de l'activitat subvencionada, en els termes previstos en estes bases.  
e) Que l'entitat disposa de documents originals acreditatius dels gastos i els pagaments realitzats, segons el que disposa l'article 30.3 de la Llei 38/2003, de 17 de novembre, i que estos documents han sigut indicats en els registres comptables.  
f) Que els costos indirectes s'imputen a l'activitat subvencionada d'acord amb els límits que establix i que l'import ha sigut desglossat convenientment en el compte justificatiu.  
g) Que els gastos que integren la llista complixen els requisits per a tindre la consideració de gasto subvencionable, de conformitat amb el que establixen l'article 31 de la Llei 38/2003, de 17 de novembre, i estes bases; que s'han classificat correctament, i que es produïx la coherència necessària entre els gastos justificats i la naturalesa de les activitats subvencionades.  
h) Que l'entitat disposa d'ofertes de diferents proveïdors, en els supòsits que preveu l'article 31.3 de la Llei 38/2003, de 17 de novembre, i d'una memòria que justifique raonablement l'elecció del proveïdor, en els casos en què no haja recaigut en la proposta econòmica més avantatjosa.  
i) Que no s'han fet subcontractacions de l'activitat subvencionada, fora dels casos permesos en l'article 29 de la Llei 38/2003, de 17 de novembre, i l'article 68 del seu reglament.  
j) Que s'ha complit l'obligació de donar la publicitat adequada al finançament obtingut de la Generalitat a través d'esta subvenció.  
  
Una vegada finalitze el seu treball, la persona auditora sol·licitarà a l'entitat beneficiària una carta, firmada per la persona que va subscriure el compte justificatiu, en la qual s'indicarà que s'ha informat l'auditor sobre totes les circumstàncies que puguen afectar la correcta percepció, aplicació i justificació de la subvenció. Així mateix, s'hi inclouran les manifestacions que siguen rellevants i que servisquen d'evidència addicional a l'auditor sobre els procediments realitzats.  
Este informe haurà de contindre els punts i l'estructura que establix l'article 7 de l'esmentada Orde EHA/1434/2007. S'hi detallaran les comprovacions realitzades i es faran constar tots els fets o les excepcions que puguen suposar un incompliment per part de l'entitat beneficiària de la normativa aplicable o de les condicions imposades per a la percepció de la subvenció, per a la qual cosa es proporcionarà la informació amb detall i precisió suficients perquè l'òrgan gestor puga concloure sobre este tema, amb la indicació expressa, si és el cas, dels imports que cal minorar.  
6. La justificació de les subvencions que siguen executades en tercers països per les agències que pertanguen al sistema de Nacions Unides i les entitats que tinguen un acord subscrit amb estes que els reconega com el seu comité a Espanya, podrà fer-se a través del sistema d'auditoria interna i altres procediments previstos en els reglaments financers de les Nacions Unides, d'acord amb la Convenció sobre Privilegis i Immunitats de les Nacions Unides.  
7. La no presentació de la justificació del gasto en el termini fixat comportarà la pèrdua de la subvenció, sense perjuí que es concedisca, amb caràcter previ a l'adopció de qualsevol decisió, el tràmit d'audiència establit legalment.  
8. La conselleria competent en matèria de cooperació internacional al desenvolupament, a través de la direcció general competent en esta matèria, podrà comprovar mitjançant tècniques de mostreig aleatori o per raó de l'import o el concepte de gasto, els justificants que estime oportuns i que permeten obtindre una evidència raonable sobre l'aplicació adequada de la subvenció, i per a esta finalitat podrà requerir l'entitat beneficiària que remeta els justificants de gasto seleccionats.  
  
Article 44. Presentació del compte justificatiu amb aportació de l'informe d'auditoria  
1. Per a la presentació del compte justificatiu amb aportació d'un informe d'auditoria se seguirà el procediment següent:  
a) L'entitat subvencionada haurà de remetre, amb anterioritat a la finalització de l'actuació subvencionada, l'auditora seleccionada, i adjuntar-hi: els termes de referència (TdR) que informen de la contractació, el cost econòmic i la modalitat de pagament i el certificat que és legal com la firma auditora inscrita en el Registre oficial d'auditors de comptes dependent de l'Institut de Comptabilitat i Auditoria de Comptes (d'ara en avant, ROAC), si és espanyola, o poders notarials o un registre d'inscripció similar, si és estrangera. S'hauran de recaptar un mínim de tres ofertes per a imports de licitació del contracte que superen les quantitats que establisca la normativa aplicable en matèria de contractes del sector públic en els supòsits d'execució d'obra, subministrament de béns d'equip o prestació de servicis per empreses de consultoria o assistència tècnica.  
b) L'informe haurà d'estar elaborat per un auditor o auditora de comptes inscrit com a exercent en el ROAC, sense que calga que este informe siga fet pel mateix auditor o auditora que, si és el cas, realitze l'auditoria dels comptes anuals de l'entitat beneficiària.  
  
c) En cas que l'informe sobre el compte justificatiu per part d'un auditor o auditora de comptes es produïsca a l'estranger, podrà ser realitzat per auditors o auditores exercents en el país a on haja de dur-se a terme, sempre que en este país hi haja un règim d'habilitació per a l'exercici de l'activitat d'auditoria de comptes. Si no hi ha cap sistema d'habilitació, l'informe previst en este article podrà elaborar-lo un auditor o auditora establit en el país esmentat, sempre que siga designat per l'òrgan gestor, o siga ratificat per este a proposta de l'entitat beneficiària, conformement a uns criteris tècnics que garantisquen la qualitat adequada.  
d) El cost de l'informe d'auditoria s'haurà de justificar amb el contracte, que estarà acompanyat de l'acreditació que la persona auditora complix els requisits establits en l'orde, així com la factura corresponent. Esta factura podrà ser datada dins del termini de presentació de la justificació, encara que esta data siga posterior a la de finalització de l'execució de la intervenció.  
2. Els contractes d'auditoria, requisits, característiques, procediment que cal aplicar a la persona auditora, contingut de l'informe, hauran d'estar detallats en la guia de justificació assenyalada en la seu electrònica de l'òrgan gestor.  
  
Article 45. Avaluació  
1. Per a totes les actuacions subvencionades serà preceptiva la realització d'una avaluació final. L'avaluació haurà de dur-se a terme en modalitat externa o mixta, i serà preceptiu en les dos modalitats el concurs d'una consultora independent.  
2. L'entitat beneficiària de la subvenció és responsable directa de la gestió de l'avaluació. Esta avaluació serà preceptiva per al tancament de l'actuació i formarà part de l'expedient de justificació.  
3. L'òrgan directiu amb competències en matèria de cooperació al desenvolupament establirà, a través de la guia de seguiment i avaluació de projectes en matèria de cooperació al desenvolupament cofinançats per la Generalitat Valenciana, el contingut mínim i els estàndards de qualitat que cal seguir en les avaluacions finals. Igualment, haurà d'establir en esta guia els requisits de qualificació i experiència mínims que han de complir les persones avaluadores.  
4. S'hauran de recaptar un mínim de tres ofertes quan el contracte excedisca de 15.000 euros més IVA. S'observaran les clàusules de responsabilitat social regulades en el Decret 118/2022, de 5 d'agost, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
En este cas, l'entitat subvencionada haurà de remetre, junt amb l'informe d'avaluació final, els termes de referència (TdR) elaborats per a la contractació, així com un informe en el qual s'especifique el procediment de contractació emprat, l'avaluadora seleccionada i el cost econòmic.  
5. D'acord amb la política pública de transparència de l'ajuda i rendició de comptes, la Generalitat podrà publicar, difondre i divulgar, en tot o en part, el contingut dels informes d'avaluació que s'hagen fet amb càrrec a la subvenció, sense perjuí de la difusió que en puga fer l'entitat beneficiària. Per a facilitar esta difusió, en totes les avaluacions realitzades s'hauran d'aportar, a més de l'informe d'avaluació final, en un document separat, un resum executiu de l'informe d'avaluació. El dret de propietat intel·lectual que puga correspondre a l'informe d'avaluació final correspondrà a l'entitat beneficiària.  
  
6. En el cas que, per raons de força major esdevingudes en el país d'intervenció, justificades degudament, no puga escometre's en terreny l'avaluació del projecte per impossibilitat material d'execució o per falta de garantia en les condicions de seguretat de l'equip avaluador, l'òrgan gestor podrà autoritzar l'entitat beneficiària perquè realitze l'avaluació de manera interna.  
  
Article 46. Informe final  
1. El termini de presentació de l'informe final serà de tres mesos, a comptar del dia següent a la finalització del termini d'execució.  
2. Junt amb l'informe d'auditoria i l'informe d'avaluació, l'entitat presentarà un informe final d'execució. L'òrgan directiu amb competències en matèria de cooperació al desenvolupament facilitarà un model preceptiu per a la presentació d'este informe.  
3. L'informe estarà acompanyat de les fonts de verificació que no hagen sigut aportades, si és el cas, junt amb els informes de seguiment.  
  
4. Amb l'informe final l'òrgan gestor podrà sol·licitar l'aportació d'informació addicional del projecte per al seguiment del marc d'indicadors d'avaluació del Pla director de la cooperació valenciana al desenvolupament, o de qualsevol altra informació dirigida al tractament de dades relatives a l'ajuda oficial al desenvolupament de la Comunitat Valenciana.  
  
  
TÍTOL VI  
Control, reintegrament i règim sancionador  
  
CAPÍTOL I  
Pla de control  
  
Article 47. Pla de control  
1. L'òrgan concedent aprovarà el pla de control amb caràcter previ a l'execució d'este.  
2. L'òrgan concedent durà a terme la comprovació i el seguiment del compliment dels objectius de les actuacions desenvolupades segons el que s'ha previst en estes bases i la convocatòria de subvencions.  
  
2. La persona titular de l'òrgan directiu amb competències en matèria de cooperació al desenvolupament aprovarà un pla de control per a garantir la realització material de l'activitat subvencionada, en els termes establits en l'article 169.3 de la Llei 1/2015.  
3. L'òrgan concedent podrà designar, si és el cas, els òrgans, les comissions o les persones expertes que estime necessaris per a fer les actuacions oportunes de comprovació i seguiment de l'aplicació de la subvenció.  
4. Així mateix, des de l'òrgan directiu amb competències en matèria de cooperació al desenvolupament es podrà requerir a l'entitat beneficiària que remeta tots els elements o materials (fullets, cartells publicitaris, programes, publicacions, etc.) relacionats amb totes les activitats subvencionades.  
5. La persona beneficiària estarà sotmesa a les actuacions de comprovació que cal efectuar per l'òrgan concedent, així com a les de control per la Intervenció General de la Generalitat i per la Sindicatura de Comptes.  
  
Article 48. Control financer de les subvencions  
1. La conselleria amb competència en matèria d'hisenda exercirà, a través de la Intervenció General, el control financer de les subvencions concedides, sense perjuí de les activitats de seguiment i control que duguen a terme els òrgans gestors, i sense perjuí de les activitats ordinàries de fiscalització que siguen procedents en aplicació de la normativa general de control economicofinancer.  
2. Quan en l'exercici de les funcions de seguiment i control es deduïsquen indicis d'obtenció, destinació o justificació incorrectes de la subvenció percebuda, el personal encarregat de fer les funcions esmentades podrà adoptar les mesures cautelars que s'estimen precises a fi d'impedir la desaparició, la destrucció o l'alteració dels documents afectes a aquelles accions. Les mesures adoptades en cap cas podran produir un perjuí cap a l'entitat beneficiària i, en tot cas, seran proporcionades per a la finalitat que es perseguix.  
  
  
CAPÍTOL II  
Reintegrament  
  
Article 49. Reintegrament de la subvenció  
1. Les entitats beneficiàries, en els casos previstos en l'apartat següent, hauran de reintegrar la totalitat o una part de les quantitats percebudes. Esta obligació serà independent de les sancions que, si és el cas, resulten exigibles.  
2. És procedent el reintegrament de les quantitats percebudes en els casos següents:  
a) Obtenció de la subvenció falsejant les condicions requerides per a rebre-la o ocultant les que ho haurien impedit.  
b) Incompliment total o parcial de l'objectiu, de l'activitat, del projecte o no adopció del comportament que fonamenta la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la Llei 38/2003, de 17 de novembre.  
d) Incompliment de l'obligació d'adoptar les mesures de difusió que conté l'apartat 4 de l'article 18 de la Llei 38/2003, de 17 de novembre.  
  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei 38/2003, de 17 de novembre, així com l'incompliment de les obligacions, registrals o de conservació de documents, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.  
  
f) Incompliment de les obligacions imposades per l'Administració a les entitats beneficiàries, així com dels compromisos assumits per estes entitats, amb motiu de la concessió de la subvenció, sempre que afecten la manera en què s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció, o es referisquen a la manera en què es desenvolupen estes accions.  
g) Incompliment de les obligacions imposades per l'Administració i entitats beneficiàries, així com dels compromisos assumits per estes, amb motiu de la concessió de la subvenció, diferents dels anteriors, quan se'n derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.   
h) L'adopció, en virtut del que establixen els articles del 87 al 89 del Tractat de funcionament de la Unió Europea, d'una decisió de la qual es derive una necessitat de reintegrament..  
i) En els altres supòsits previstos en la normativa reguladora de la subvenció.  
3. Quan el supòsit previst en la lletra b de l'apartat anterior siga degut a la impossibilitat material d'execució o força major, s'haurà de reintegrar l'import no executat.  
4. Igualment, quan l'import de la subvenció siga de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, procedirà el reintegrament de l'excés obtingut sobre este cost.  
5. Quan l'incompliment per l'entitat beneficiària siga de poca o escassa quantia i esta acredite una actuació inequívocament tendent a la satisfacció dels seus compromisos, la quantitat que caldrà reintegrar serà proporcional a la part incomplida.  
6. En cas de resolucions de reintegraments parcials, no s'acceptarà la substitució de justificacions de gastos diferents dels que es van presentar inicialment junt amb el compte justificatiu que va conformar l'informe final.  
  
Article 50. Normativa aplicable en matèria de reintegraments  
Quant al reintegrament de subvencions, caldrà ajustar-se a la regulació substantiva i el procediment establits en la legislació estatal bàsica i en l'autonòmica en la matèria.  
  
Article 51. Graduació dels incompliments  
1. De conformitat amb el que disposa l'article 17.3.n de la Llei 38/2003, per a la graduació dels incompliments establits en estes bases, s'establixen els percentatges de reintegrament següents:  
a) Incompliment total dels fins per als quals es va atorgar la subvenció: 100 % de la subvenció.  
b) Incompliment de l'obligació de justificació: 100 % de la subvenció.  
c) Obtenció de la subvenció sense reunir les condicions requerides per a fer-ho: 100 % de la subvenció.  
d) En el supòsit d'incompliment de les obligacions imposades per l'Administració a les entitats beneficiàries, així com dels compromisos assumits per estes entitats, amb motiu de la concessió de la subvenció, sempre que afecten la manera en què s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció, o es referisquen a la manera en què es desenvolupen estes accions, la fixació de la quantitat que haja de ser reintegrada per la part adjudicatària es determinarà en aplicació del principi de proporcionalitat que, no obstant això, es podrà modular tenint en compte el fet que el compliment s'aproxime significativament al compliment total, i l'entitat adjudicatària acredite una actuació inequívocament tendent al compliment dels seus compromisos. Entre estos incompliments, seran objecte de reintegrament, pels percentatges que s'indiquen, els següents:  
1r. Incompliment del termini d'execució de l'activitat sense haver-se autoritzat l'ampliació corresponent: fins al 100 % dels gastos executats fora de termini.  
2n. Incompliment de la data d'inici de l'actuació o de la represa del projecte en els casos de suspensió després d'un requeriment de l'òrgan gestor: fins al 100 % dels gastos no executats.  
3r. Demora en la presentació de la justificació, de la línia de base, de l'informe de seguiment o de l'informe final: el 0,1 % de la subvenció per cada trimestre complet de demora, fins a un màxim de dos trimestres, i serà aplicable a partir d'eixe moment el que es preveu per a l'incompliment de l'obligació de justificació.  
4t. Justificació insuficient o deficient: fins al 10 % de la subvenció, proporcionalment a la documentació obligatòria no presentada o deficient, excepte quan es tracte de justificants de gasto amb defectes que afecten l'acreditació de la realització de l'activitat, i en este cas es reintegrarà el 100 % de l'import.  
5t. Introducció de modificacions substancials sense l'autorització preceptiva de la conselleria competent, 100 % dels gastos en què s'haja incorregut a causa de la modificació, llevat que siga acceptada en virtut de l'article 86 de l'RD 887/2006, de 21 de juliol.  
6t. Incompliment de l'obertura d'un compte en el país d'execució per a la gestió de l'actuació subvencionada, llevat que s'hi aporte una justificació: es procedirà al reintegrament de la totalitat de l'import no transferit mitjançant acreditació bancària.  
7m. Incompliment de l'obligació d'obertura d'un compte d'ús exclusiu per al projecte objecte de subvenció i ingressar-hi l'import: el 10 % de la subvenció concedida.  
8u. Incompliment de difusió de la participació de la Generalitat Valenciana en les activitats, publicacions, etc., realitzades: 5 % de la subvenció.  
e) L'adopció, en virtut del que s'establix en els articles del 87 al 89 del Tractat de funcionament de la Unió Europea, d'una decisió de la qual es derive una necessitat de reintegrament en este cas procedirà el reintegrament establit en la decisió referida.  
f) Subvenció no executada per qualsevol causa: el 100 % de la subvenció no executada.  
2. Quan s'haja produït un incompliment parcial dels objectius generals i específics de les actuacions subvencionades, en cas de produir-se per situacions excepcionals acreditades degudament, com ara desastres naturals, enfrontaments armats o crisis humanitàries, que en dificulten o n'impossibiliten l'execució total, el reintegrament o la pèrdua del dret al cobrament de la subvenció no afectarà les quantitats invertides en els objectius complits.  
  
  
CAPÍTOL III  
Règim sancionador  
  
Article 52. Règim sancionador  
1. Per a l'aplicació del règim i del procediment sancionador caldrà ajustar-se a la legislació estatal bàsica i a l'autonòmica en matèria de cooperació al desenvolupament, de subvencions, de procediment administratiu comú i de règim jurídic del sector públic.  
2. Referent a les sancions i la graduació d'estes, caldrà ajustar-se a la legislació estatal bàsica i a l'autonòmica en la matèria.  
3. Les sancions en matèria d'ajudes o subvencions de cooperació per al desenvolupament seran imposades pels òrgans que tinguen atribuïda la competència en virtut de disposició legal o reglamentària.  
Article 53. Obligacions de transparència i protecció de dades, i ús de les llengües oficials de la Comunitat Valenciana en l'edició dels materials  
1. En compliment de la Llei 19/2013, de 9 de desembre, de transparència, accés a la informació pública i bon govern (d'ara en avant, Llei 19/2013), la Llei 1/2022, de 13 d'abril, de transparència i bon govern de la Comunitat Valenciana (d'ara en avant, Llei 1/2022), i l'article 18 de la Llei 38/2003, les entitats beneficiàries estaran subjectes a les obligacions de transparència següents:  
a) Hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan es troben en alguna de les situacions següents:  
1r) Que perceben durant el període d'un any ajudes o subvencions públiques en una quantia superior a 100.000 euros.  
2n) Que perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
  
3r) Que les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i pressupostària de l'article 8 d'esta. La publicació es farà per mitjà de la pàgina web de l'entitat o bé mitjançant la plataforma TEP - Transparència entitats privades, de GVA Oberta, a la qual es pot accedir en gvaoberta.gva.es/tep. Esta informació s'ha de publicar a partir de l'any següent a l'any en què s'hagen superat els llindars establits i s'ha de mantindre publicada durant almenys quatre anys naturals.  
  
b) Sense perjuí de les obligacions previstes en l'apartat anterior, les entitats beneficiàries hauran de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Vicepresidència Segona i Conselleria de Serveis Socials, Igualtat i Habitatge en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
c) Les entitats beneficiàries d'estes subvencions estan obligades a subministrar a l'entitat concedent, amb un requeriment previ, tota la informació que siga necessària per al compliment de les obligacions previstes en la llei de transparència que esta requerisca, en el termini de quinze dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que ha realitzat el requeriment podrà acordar, amb advertiment i audiència previs a la persona interessada, la imposició de multes coercitives en els termes que preveu l'article 5 de la Llei 1/2022.  
d) Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
2. De conformitat amb la legislació vigent en matèria de protecció de dades, les dades de caràcter personal proporcionades per les entitats interessades seran tractades per la Generalitat per a procedir a tramitar la sol·licitud a l'empara de la Llei 38/2003 i de la Llei 1/2015.  
  
Les entitats podran exercir els drets d'accés, rectificació, cancel·lació, oposició, supressió, portabilitat i limitació del tractament davant de la conselleria que gestiona esta ajuda, així com reclamar, si és el cas, davant de l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.  
  
3. Els documents publicats com a acció o resultat d'alguna actuació finançada, a més de contindre el logotip o el nom de la Generalitat com a finançador, hauran d'incloure el paràgraf següent, traduït a les llengües en què es publique el document: «Esta publicació s'ha realitzat amb el suport financer de la Vicepresidència Segona i Conselleria de Serveis Socials, Igualtat i Habitatge. El contingut d'esta publicació és responsabilitat exclusiva de «NOM ENTITAT» i no reflectix necessàriament l'opinió de la Generalitat».  
4. Prèviament a l'edició o la publicació dels materials impresos o dels instruments de comunicació i difusió vinculats a les activitats del projecte, siga quin siga el tipus de suport emprat, estos hauran de remetre's prèviament, amb antelació suficient, a l'òrgan gestor, perquè autoritze l'ús de la imatge corporativa de la Generalitat. En la pàgina web de l'òrgan gestor estan disponibles les instruccions per a fer publicacions i actes de difusió i divulgació. Igualment, els manuals corporatius d'estil per a l'ús de logotips de la Generalitat estan disponibles en la URL https://breu.gva.es/b/o397JH3S6r.  
  
5. Tots els documents impresos i els suports comunicatius de qualsevol mena elaborats per a la difusió del projecte, la socialització i la comunicació de resultats hauran d'editar-se en les dos llengües oficials de la Comunitat.  
6. Junt amb l'informe final, s'haurà de remetre a l'òrgan gestor una relació de tots els materials de difusió editables i els materials didàctics produïts durant l'execució. L'òrgan gestor podrà disposar d'estos materials per a difondre'ls de manera gratuïta i amb la menció expressa de l'entitat que els haja produït.  
  
Article 54. Clàusula de protecció de dades  
1. La gestió de les subvencions previstes en estes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.  
3. En les convocatòries s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
4. En tota la gestió de les subvencions s'haurà de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l'aplicació de mesures tècniques o organitzatives apropiades per a aconseguir la integritat i la confidencialitat de les dades.  
  
Article 55. Clàusula de responsabilitat social  
Les clàusules de responsabilitat social han sigut incorporades en els criteris d'avaluació dels projectes presentats i criteris de desempat.  
  
  
  
DISPOSICIONS ADDICIONALS  
  
Primera. Incidència pressupostària  
Esta orde no té incidència econòmica; tanmateix, el gasto corresponent a les convocatòries basades en esta orde haurà d'estar dotat, en tot cas, pels pressupostos de la Generalitat dels exercicis que hi procedisca.  
  
  
Segona. No subjecció a l'article 107.1 del TFUE  
1. Les subvencions que s'han de concedir en el marc d'esta disposició no necessiten una notificació a la Comissió Europea, per no reunir els requisits recollits en l'article 107.1 del Tractat de funcionament de la Unió Europea, ja que s'atorguen a institucions i entitats que no tenen ànim de lucre, per a la realització d'actuacions relacionades amb la cooperació al desenvolupament, i les actuacions subvencionables no suposen cap avantatge econòmic, ni desenvolupament de l'activitat econòmica en el mercat relacionada amb l'oferta de béns o servicis.  
2. La percepció d'estes subvencions no provoca, en cap cas, un falsejament de la competència que afecte els intercanvis comercials entre els estats membres, d'acord amb el que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
DISPOSICIONS FINALS  
  
Primera. Delegació i facultat d'execució  
S'autoritza la persona titular de l'òrgan directiu competent en matèria de cooperació al desenvolupament perquè dicte les resolucions i les instruccions necessàries per a l'aplicació i la interpretació d'esta disposició, i es delega en la mateixa persona per a la resolució d'incidències que puguen produir-se amb posterioritat a la resolució de les subvencions, inclosos els errors materials, aritmètics o de fet.  
  
Segona. Entrada en vigor  
Esta disposició entrarà en vigor l'endemà del dia en què es publique el Diari Oficial de la Generalitat Valenciana.  
  
València, 27 de juny de 2024  
  
La vicepresidenta segona del Consell i   
consellera de Serveis Socials, Igualtat i Habitatge,  
SUSANA CAMARERO BENÍTEZ